url: =Nun Nuam Norway Zinna (3) ~ Hau Za Cin :: ZOMI DAILY\nposted on 23 May 2018 at 6:22 pm Lomkholna: Article, Hauzacin\nNitak annek khit ciangin Lillehammar khuasunga a om Zomi khempeuh hong paikhawm in Pa Sing te inn ah ka tukhawm uh hi. Pa Singte inn pen dawl nih hi a, a nuai pen nungak tangvalte lupna leh laisimna, tuibuk leh van senna a kicingin a om hi. A dawl tungnungah kahto leng veilam ah anbuk om in a taklam ah lengla dona tutphahnip hoihpipi om hi. A pua a vot hangin innsung pen a vekpi in a lum vive kikoih hi.\nPasian in Zomite hong ompihna lungdamna late sa khawm in la makai Sia JK Kam in hun uk zong hong sem pah a, mimal khat ciat kipulakna leh hih gam tun pan a tuciang dong lungdamna leh phutkhak thu pawlkhat pulak in thugetkhopna hun nuam tak kizang thei hi. Tua khit ciangin theihnop bangbang kidong in ka holimkhawm uh a, zingsang naih lam ciangin ka kikhen uh hi.\nLillehammar ah Zomite hampha ka sakna pawlkhat hong gen leng:\n1. Norway kumpi in nasep a neihma siah uh annek ding, inn leh giahna ding, vaksuk vaktohna ah a kisam pak ding sumnen pia in kem a, zato kilak nuamte zong a mawkna in (kumpi in piaksak) kibawlsak hi.\n2. Sangkah nuam peuhmah kumpi in sangsap la lo in kahsak a, College kah ciangin zong leitawi pia thei hi.\n3. Mehteh mehgah limci in buhtang namtui a, sathau leh singgahte zong limci ahih manin amau zong a mai uh san tiuteu in cidam sisan suah ciat uh hi.\nA nuam hun, zanhunte cimlo taka ka zat khit uh ciangin “Cidam in kimuh kik mateng mangpha,” ciin ka kikhenbawl uh hi. Pa Sing tapa Tg. Paupi mah in a mawtaw tawh hong kha in vukngo kikhuh ziziai kawm a taitai in ka giahna ding uh Sia JK Kam inn ka tung uh hi. Lupna nuam mahmah ah hong lumsak in, zanpuan sah lo napi lum mahmah se ka silh uh hi. Vukgam a puante a kingat dan a tuampi na hi a, a sah beubau na kisam tuanlo mawk hi. Nuamtaka ihmu in zingsang khuavak dong ka tawldam uh hi. Zingciang khuavak khit ciang Levanger a om ka zi pute ahi Pu Dal Mung te innkuan kiangah hawh ding ka gel uh hi.\nZingsang khuavak ciangin tuilum tawh maiphiat in ka kisil khit uh ciangin Tawi Nuam te nuta in kiallap lim mahmah moh-hen-nga leh niangtui, singgah hong nekpih uh a, gilvah takin meilengkhawlna lam ka zuansuak uh hi. Tawi Nuam te innkuan pen a thu ka zak kikciangin ka khasiat bang suak in, ahih hangin Topa nei minamte i hih manin pa pen a om nawnloh ciang zong hong nusialo Pasian a nei ihih lam hong phawksak hi. Pasian it in mite tawh kikholh nuamsa uh a, tanote in Lai Siangtho kamngah sin tangtang in zin leh leng kamsiam takin hopih tangtang uh hi. Ka mit tawh ka muh tektek meigong innkuan Pasian bel tinten-a a khuasuak om ahih manin amau zong Topa in tua banga lamto ding hi cih ka thugetsakna leh ka kikhakna uh ahi hi.\nGilvahsa in Levangar lam pai ding meileng khawlna ka delhsuk uh a, ka tunzawh uh minit 3 ciangin meileng hong tung pah lian hi. Norway gam meileng leh mawtawte a hun lianlian in tai ahih manin lap kei leng a kik pen ngak phot kul ahi hi. Mite in hun manmanin zang uh ahih manin a hun lap peuhleng nuntak tawldam mahmah, nuam mahmah hi.\nMeileng hong tun ciangin Sia JK Kam leh Tg. Singpi, Pa Sing te in ka vante uh meileng sungah hong domtohsak uh a, ka lutsuak pah uh hi. Minit thum zawh ciangin meileng kikhin pah a, tutna zong ka ngah nai kei uh hi. Mi na dim bilbel ahih manin compartment tuamtuam ah ka lut pheiphei uh hi. Mikang tangval nih leh nungak a hoih hiuhiau khat tawh ka tukhawm uh a, a melhoih ahih manin ka mu nuam bilbel uh hi!\nVukngo vive kimu in lui guam leh mualte, singkung leh innte, lamdunga meivakkhau khuam te nangawn vukngo in tuamcip ahih manin pak viatvuat a, muhnopsa in ka khuadakdak hi. Lamgei ah singkung omna nuai deuhte ah Sazuk leh Sakhi gamta lai khawng kimu zeuhzeuh hi. Vomkang (Polar Bear) ka mu tam ciin ka khuadak kawikawi leh Lillehammar leh Levangar kikal ah ka mu vet kei hi. Nai 6 sung meileng ka tuan khit uh ciangin vukngo na sah deuhdeuh a, leilu lam tawh kinai mahmahta ahih manin mual leh guam zong na zangtam zaw deuhta hi. Levangar tunma in Zomi khat leh nih omna khua pawlkhat Otta, Dombas, Oppdall, cihte ka nawkto uh a, lamgei mualtungah mite vuk tungah kitolh ziahziah in nungak tangval vuktunga tolhna ciampek saupipi pua ngawngngnawng uh hi. Kval leh Melhus khuate ka khen khit uh a sawtlo in Trondheim khua ka tung uh hi. Trondheim meilengtual pen tuipi gei hi a, meileng pan pusuak leng tuipi kimu pah in tembaw hoih nono tampi na kigual diudeu hi.\nTrondheim ah ka tun uh ciangin lamet zah val a thupi in Pu Dal Mung Guite te pata (Siam), Pa Kimpupa leh Pa Dongsan te in hong dawn uh a lamdang bang kasa liang uh hi. A mawtaw uh tawh hong vakpih in Nidaros Cathedral biakinn kum 900 val a upa hong etpih uh hi. Hih biakinn pen Norway kumpi lui Saint Olav kiphumna han tungah kilam hi a, kum 200 val bang ciangin kizo pan hi. Biakinn kimteng vuk in khuh zihziah ahih manin hanmual neu cikcik kiphutte zong vuk in khuhcip phial hi. Biakinn ah kiteng mopawi bawl om ahih manin a sung kilut theilo a, ahi zongin a pua lam ah maan kizaih in ka manlah keei uh hi. Norway ngeina tawh kizem nungak leh tangval honpi khat hong pai in lapawl sa zuaizuai uh ka muh ciang, “Zomite bek a ngeina it leh zuun hi kei ei, midangte in zong amau ngeina na thupibawl uh ei,” ka ci hi. Tua pan pai phei in Old Town Bridge leipi ka en leuleu uh a, 1685 AD a kilam singtawh kibawl lei hi.\nNu Nemboih Zomi in amau inn ah nitak ann lim mahmah – sa namkim, mehteh mehgah leh singgah namtuamtuam tawh ka vekpi un hong nekpih a, a tanu lah maitai in ngaihhuai mahmah uh hi. Holimna hun tomno leh thungetna hunte zangkhawm in nai khat leh a lang bang a kitai lai ding khua Levangar lam zuanin Pu Dal Mung te pata (Siam) tawh ka dingkhia leuleu uh hi. Levangar ka tun uh ciangin zan nai 10 valta a, zankhuamial nuai ah khuadak leng vuk bekbek pak phiupheu hi. Inn ka tun uh ciangin a zi Pi Khawl leh a tapa neuzaw Lian in hong dawn in coffee dawn khit ciang ka lum uh hi.\nLillehammar ah ka taam ni uh Ni suak pen lamdang ka sa a, Ni pen leitaw lam South ah a suak mawk hi. Leitung langkhat i tunglam ah Norway gam om ahih manin Ni suak zong leitaw lam ah suak a, mualpang khat pan hong suak in mualpang langkhat ah tumkik ziau hi.\nZingsang khuavak ciangin Nipini ahih manin inntekte kuamah nasem kuanlo uh a, kikhop lah nitak lam ahih manin zingsang kiallap nek khit ciangin ka vakkhia uh hi. Pu Dal Mung sangkahna ka pai uh leh vuk bekbek na dim a, a gal pan ka en uh hi. Tuipi pangah ka pai suk uh leh vatawt leh vasa tuamtuam na om a, votsa lo uh ahi tam ka ci hi. Tuipi dawk leh lui kimatna khat ahih manin a tui a lim hiam ciin ka ciap leh al piatpuat hi. A sak ah paito leuleu in Tuibualna Phualpi (Swimming Pool) na om a, Olympic om cianga tuibual kidemna dingin zong a kizang thei zaha kibawl ahi hi.\nTuibualna pan lei thupi khat a kuum viauvuau khat omna hong etpih a, a gal ah mualtung kahna kahlei kidawh kigalmuh thei a, tuipi gei ah tembawneu khawl zihziah hi. Tua lui langkhat pen a lamdang mahmah khat hi. A lui pen Tuipi tawh kizom ahih manin zingsang lamin tui to luan a, nitak lam ciang tui suk luan kik hi. Zogam a Meitei gun sanga lianzaw ding tui to luan, suk luan kilaih cih mawk pen a lamdang veve hi!!\nNek leh dawn ah amau buh na huan nawn mello in mikang an, moh leh sa, anteh leh singgahtui cih khawng na limzat khinta uh ahih manin ei buhsih mah a cite adingin a thak khat hong suak hi. Pau zong English zanglo in Norway pau zang uh a, “Lungdam” a cih bek uh zong “Ka lungdamna a tul a sim hi” acihna dingun ‘tulvei ka lungdam’ cizaw uh hi; lungdam luat genna kammal zang uh hi. [Tusen Takk = A thousand thank yous = Lungdam mahmah hi].\nLevangar ah Pu Dal Mung in kumpi luite inn thupi, kimuhkhopna munpi, galsimna phual leh a sihna phual uh a kikemcingte hong etpih a, mite in a mi masate uh, a hunluite na ciamteh, na pibawl mahmah uh hi maw cih hong phawksak hi. Vukngo tungah khe tawh ka vak sim in Pu Dal Mung tapa Siam leh Lian in kei pen vuk tungah hong sawnpai nuam in hong bawhvat zel uh a, tua pen vukgam omte ommaih dan hi cih ka phawk hi. Amau bel vuk tungah kibual in kikhuk ziahziah uh a, ko bel ka khedap uh a taal nak leh kuamah sawnpaih kullo in a kibual pahpah ka hi uh hi!\nNorway ah naupang suaktung zong ni khat in innpua ah nai 2 sungta pho uh, omsak uh ci tazen hi. Tua pen khuavot a do zawh na ding ci uh hi. Sangkah ciangin zong naupangte vuk tungah nai 2 sung pelmawh a kimawl ding uh ahi hi. A puante uh vuk bang, puang phiupheu in amau phamawh sa seselo in kitolh ziahziah lel uh hi.\nHibang mite tatzia, kampau, khuahunte va mu thei ka hih manin ka lungdam mahmah hi.\nTusen takk, lungdam mahmah, a thousand thank yous… (zop lai ding) Hau Za Cin\nPrevious: Dr. Mahathir tuni akipan Office kituahta, Cabinet Members te khasum khiamsak\nNext: Lungdam kohna: Melbourne ah hongnusia Pi Vung Khaw Niang


timestamp: atn

url: =ZAM Thupuak :: 29 January 2017 :: ZOMI DAILY\nZAM Thupuak :: 29 January 2017\nposted on 28 January 2017 at 7:00 am UTC+9:30 Lomkholna: Malaysia, News, Refugee, ZAM, Zomi\nUNHCR Card tawikhempeuh kumpi zato ah 50% Discount ngahtading\nMalaysia gamsung aom UNHCR Cardholders khempeuh kumpi zato te ah 50% Discount kipia tading cih Malaysia Ministry of Health thuneite’n genkhia uhhi. Hihthupen “lungdamhuai mahmah” cihding inlah Zato lupding lungdam huai asa tawh kibangzel. Ahi zongin deihlohpen zato atung aomkhak zenzenleh Government Hospital te ah UN Card tawite 50% Discount piading cih ahih manin, zato lupding veve kumpi zato mah delhhuaizaw cih ihki zasak hi.\nAbeisa in UNHCR Card atawiveve lakah “Refugee” ahih keileh “Pelari” ci’n aki ciamteh khinsa tebek Government Hospital ah 50% Discount kipia a, “Asylum-seekers” ahih keileh “Pencari Suaka” ci’n UN Card tungah aki ciam tehte 50% Discount pianuamlo sese uhhi. A4 Laidal atawite hileh hongki thusimlosem hi.\nTu’n ahihleh UNHCR Cardholders khempeuh Gorvernment Hospital ah 50% Discount piading ci’n Malaysia Ministry of Health in genkhiata hi.\nUN Card ahi zongin UN Laidal ahi zongin, Card tungah Refugee “Pelari” akici zongin, Asylum-seekers “Pencari Suaka” akici zongin, “The bearer of this card is registered under UNHCR’s protection mandate” ahih keileh Malay laitawh “Pemegang kad ini adalah seorang yang berdaftar dan dibawah mandate perlindungan UNHCR” acih ahi zongin akigelh UN Card leh A4 Laidal khatpeuhpeuh natawinakelh kumpi zato ah 50% Discount kipia tading hi. Ref: Zomi Daily\nNew Zealand Minister khat Malaysia ah Refugee lakding vaitawh zin\nNew Zealand gam ii “Minister of Immigration” ah asem laitak ahi Immigration Minister Michael Woodhouse pen Tuesday (24 January) ni in Malaysia, Kuala Lumpur khuapi ah Refugee lakding vaitawh zinkhiading cih Scoop Media te’n suahkhia uhhi.\nHih Immigration Minister pa ii Malaysia khualzinna vaipen “Minister to travel to Malaysia for refugee selection mission” ci ngiat uhhi. UNHCR panin New Zealand ah gambelding, Resettlement dingin akipuaksawm te lak huai taktak hiam cih Interview bawlding leh ateelding in azinding ahihi.\nImmigration Minister Michael Woodhouse ii genkhiatna ah UNHCR panin sitcianna Screening Process aneihkhit uhhang in, New Zealand gamsung ah alutding Refugee khempeuh New Zealand Immigration in sitcianna Assess- ments neikul hamtang hi cihzong genkhia hi.\nHihbang in New Zealand gamsung ah alutding Refugee teelkhiatna “Selection Mission Interviews” ah amau ii Focus pipen ahihleh alakding mite in agamsung nawngkaina apiangsak khatheidiam, Security Risk, Credibility, gamtat hoih, mikician leh amuanmawh huai ahilo cihte sitcianna aneiding uh cihi.\nAdiakdiak in New Zealand gamsung ah alutding Refugee tepen gamsung nawngkaina apiansak khakding leh ngongtatna abawlding uh pataulua ahih manin, hihbang in sitcianna anei uh ahihi.\nMr. Woodhouse in Malaysia azinsung in UNHCR Staff tuamtuam tetawhzong ki muhding geelna nei a, tuaban ah Kuala Lumpur khuapisung aom pilsinna sanginn Education Center pawlkhat leh Refugee te cidamnalam apanpih Health Support Center pawlkhat ah hawhsawm cihzong kiza hi.\nMr Woodhouse pen Kuala Lumpur panin Saturday 28 niciang in New Zealand ah ciahkikding cihi. #zomidaily\n.2017 ZSM LAIBU KINGAH TA HI\nMalaysia zomi Genvai Kipawlna (ZSM) 2017 a ding kilut theita a, ZSM laibute zong kila theita hi. ZSM lutman mi khat ciang kumkhat ai RM20 hia, hih na lutna hang tawh a hamsa adong tuak I mipihte a panpih, adah a kap hunah a khitui a nulsakna hi gige hi. Hih ZSM ah member na lutna in nang ading apia na hikei a, panpih na a kisamte a pan pihna hi zaw hi.\nZOMI NAMNI TAWH KISAI ZAKSAK NA : Malaysia a om Zomi ten kumsim a i bawlden i minamni a sawtloin hong tung ding hita hi. Abeisa kumte mah bangin tukum zong thupitak leh picingtakin bawl theihna dingin 14-11-2016 ni in ZAM zumpi ah kimuhkhopna kinei hi. Tukum zong nop citak leh picingtak a i bawl zawh na’ng sum leh pai tam pi hongki sam ding ahih manin muanna leh lam etna lianpi tawh Zomi Namni Committee in Khua kipawlna khat ciang RM200 leh pawlpi te’n RM300 tawh mapang khawm ding I ki zawn hi. Zomi Namni mapan khopna hong piasa teng\n1. Vangteh Innkuan-Malaysia -200RM\n2. Suanghoih(SNO) -200RM\n3. Sunway Emmanuel -200RM\n4. IZCC -300RM\n5. Thalmual Khua Kipawlna -200RM\n6. Kansau Khua kipawlna -200RM\n7. Manna ZCC -300RM\n7. Cikha Innkuan-Malaysia -200RM\n8. ZCCM -300RM\n9. Chanthagyi -200RM\n10. Kapteel Khua kipawlna -300RM\n11. Mualpi Khua Kipawlna -200RM\n12. Dimlo khua kipawlna -200RM\n13. Tuithang Khua kipawlna -200RM\n14. MLPP pawlpi -300RM\n15. Darkhai khua kipawlna -200RM\n16. Mualbeem Khua kipawlna -200RM\n17. Laaitui khua kipawlna -200RM\n18.Pyidawtha Khua Kipawlna -200RM\n19.Tuizang Khua kipawlna -200RM\n20. Tuitang Khua kipawlna -100RM\n21. Heilei innkuan –Malaysia -200RM\n22. Tuisau Khua kipawlna -200RM\n23. Taaklam khua kipawlna -200RM\n24. Luanggel Khua kipawlna -200RM\n25. MBF Sunway Pawlpi -300RM\n26. Selbung Khua Kipawlna -100RM\n27. Malaysia Nahnuai Kipawlna -200RM\n28. Mualnuam Khua Kipawlna -200RM\n29. Haupi Khua Kipawlna -200RM\n30. BCC-Songailong Pawlpi -300RM\n31. ZCF-Kota Damansara -300RM\n32. Zozang Khua Kipawlna -200RM\n33. Lamzang Khua Kipawlna -200RM\n34. Phunom Khua Kipawlna -200RM\n35. Anlangh Khua Kipawlna -200RM\n36.Tuipi Khua Kipawlna -200RM\n37. Phaiza Khua Kipawlna -200RM\n38. ZEM Pawlpi -300RM\n39. Tungzang Khua Kipawlna -200RM\n40. Singunau Khua Kipawlna -200RM\n41. ZCF-Kajang Pawlpi -300RM\n42. Lezang Khua Kipawlna -200RM\n43. ZCA Pawlpi -300RM\n44. Saipimual Khua Kipawlna -200RM\nRHB Insurance kilei thei Lai\nZAM zumpi ah nisim zumhon hunsung khempeuh in RHB\nInsurance kilei theihi. Hih Health Insurance pen adeih khem peuhin kilei theilo a, UN Card neite bekin lei theihi cih mang ngilh kei ni. Insurance leina dingin UN card copy, om na inn address cihte kisam ham tang hi. UN card a nei zongin kum (60) val sate in kilei theilo ding hi. Nu leh Pa in Insurance card neih khitciang a suak pan naupang te pen Insurance ki bawl sak thei nawnlo a, a Nu leh a Pa I card renew ciangin kigawm thei pan hi.\nHih Insurance card pen zato lupna bek ah kizang thei a, clini -c paina, zato appointment paina te ah kizang thei lo hi. Tua ban ah lungtangnatna nei te leh Cancer nei te a card a bawl zawh ni 120 khit ciang kizang thei pan ding hi.\nASYLUM ACCESS AH HUHNA KINGEN THEI : SVP team te interview napan a card kipiakik nawnlo natheih uh leh ZAM zum leh Asylum Access zumte makaihna pan lawyer te tawh pangkhawmin UN nangahkik theih nading hong geel pih/vai hong hawmpih ding ahihmanin ZAM zumah hih lai namuh phetin nong zaksakpah nangin deihsakna lianpi tawh kong tangko uhhi. Asylum Access te kiang ah ut bangin kipai thei loin appointment lak masak kul ahihmanin UN pan lai na ngah phetun nalai teng tawh hongpai pah un. Appoint -ment date ma kalkhat akisap in nong pai pan a leh lawyer te in buaipih man nawnlo ding cih limtak thei in.\nPASIAN MAIPHA ZONNA ZAM ZUM\nZomi te a ding thungetsakna ZAM zum ah khathak nipi kal 2 na (Saturday) nisim in 11:00am hunah Zomite a ding Topa maipha zong khawm dingin kong zawn uh hi. Hong kihel zolo te in thunget na deih uh leh a nuai a siate tungah na zasak un.\nRev. Dr. Do Khan Langh 010 7014 904\nRev. Zam Suan Kham 017 3320 137\nPastor Thang Sian Mung 010 9084 391\nSm Don Lun Ciin 016 3641 284\nUNHCR Office kikhakding\nChinese New Year ahih mahbangin Malaysia UNHCR zumpi zong 27 January 2017 (Friday) ni akipan 30 Janua -ry 2017 (Monday) nidong kikhakding hi. 31 January 2017 (Tuesday) ni ciangin kihongkik panding hi.\nZAM ZUM AH THUNGETNA HONG NEIH SAK\nRev. Sut Sian Thang in Zomi te a it a veina tawh kizui in ZAM zum ah hong hawh in thungetsakna hong nei ahih manin kilungdam mahmah hi. Topa’n siapa thupha tawh hong tuam semsem tahen.\nZAM ZUM AH HONG HAWH THEI\nRev.Than Za Cin-Senior Pastor Laangzang- ZBCM pawlpi, Pa Kam Do Cin leh Siamah Cing Huai Mang te ZAM zum ah hong hawhin thutuamtuam kikup khop na neih khit ciangin thungetna hong neihsakuh ahihmanin ki lungdam mahmah hi. Topa’n a thupha tawh hong tuam sak den tahen.\nSia Kai Suan Khai- Senior Pastor (Tuithang AG Pawlpi) leh Pu Lengtong Pauno te ZAM zum ah hong hawh in thutuamtuam kikup khit ciangin Siapa in thunget na hong neihsak a, kilung dam mahmah hi. Topa’n thupha hongpiaksak sem sem tahen.\nZAM PALAI THUNGET KINEI\nZAM palai te thunget khopna ah Sia Khai Bawi(Emmanuel Christian Assembly) in thapiakna leh thunget sakna hongnei ahih manin kilungdam mahmah hi. Topa’n siapa leh a pawlpi tungah a thuphatawh hong tuam tahen.\n1. Aung Myint(Tuithang) Kajang thong ah kimuh pih\n2. Lian Khan Khual(Mualbeem) Kajang thong ah kimuh pih\n1. Lian Tawi Sang(Anlangh) ACTS & DAYA X-RAY\n2. Khup thawn Ding(Ngalbual) HKL\n3. Vung Khan Vung(Keltal) HUKM\n4. Kap Gel Thang(Pidawtha) Ampang Hospital\nKhuado pawi 2016 VIDEO kingah ta\n2016 Zomi Khuadopawi a Zolia/Zotaang le Idol kidemna video ZAM zumah kilei theita hi. Contact SmCiiCing 0111 2828 482\nUN ZUM AH VAI DAWP THEIH NI TE\nRST kidawp theih ni :Thursday leh Friday\nCidamna tawh kisai dawptheih ni :Monday, Tuesday, Thursday\nMOTOR KIKAWM THEI\nUN zum, Vanleng tual leh mun tuamtuam ah painopna I neih leh motor kikawm theihi. Mi 8 bang nuamtakin kituang thei dinghi. Contact : Pa Mang 018 2021 216, Lianpi 018 2951 698\nZAM MEMBER NASEP OM\nNasep a deih te in a nuai ah phone no. ah kidawp thei hi. Nasep tuamtuam om hi. Annsai, NSK supper Market(NSK sai), Factory(Setzung), Cleanning Service(Innhah nasep). Nipi ni off nuamte a dingin zong nasep om hi. Nasep lunglut te in hih phone number ah na contact un.: Sia Khuppi 016 3838 014\nPrevious: Christian Hymn te’ tangthu: Nang Le Kei Hong Sam Hi\nNext: Trump in US Nuclear omdan etphatnading leh Ballistic Missile hatna etphatding thupia ~ TK Lian\nArab Gamte Khanlawhna Thu ~ Hau Za Cin\n“Filioque” ih cih bang hiam?


url: =Global Buanli Family: Tulaai Leitung Thuthang Tuamtuam Updates May 12, 2014\nTulaai Leitung Thuthang Tuamtuam Updates May 12, 2014\n· Yagon khuapi leh Madalay kikaal khualzin na lampi liantung ah May 12,2014 ni in Bus pi khat kibung a mi 14 si in 29 naakpi tak in liam uhhi.\n· New York khupi USA gam ah kibawlding Tualsuak minam te tawh kisai UN thukikupna May 12-23 nidong kibawlding a , Zomi leh Mon minam te kahding a , Kawlgam sung a minamte thu sungding in 8888 makaai U Min Jayja zong kahding hi.\n· Kilemna thu kikumding in Kawlgam kumpi lam leh KIA makaai te Mityina khuapi May 12,2014 ni in tungziahziah ta uha khua nu khua pa te in lungdamtak in namuak ziahziah uhhi. KIA lampan Pu Go Mung ( Gum Maw ) leh makaai pawlkhat zong tungkhin ta uhhi.\n· KNU makaai pawl leh Karen mipi te, Karen minam party tuamtuam te Pha-an khuapi ah May 12 ni in kawlgam gamthu tawh kisai, kilemna tawh kisai thukikupna nasiatak nei uhhi.\n· Kawlgam a kibawl Asean lubawkpite khawmpi ah May 12 ni in China gam leh akiim apaam buaina kikum napi uh in khauhtak in agensia ngam omlo ahihman in Vietnam leh China gamgi buaina ah Vietnam te guallel ta ci in China Foreign department te in May 12,2014 ni in taangkokhia uhhi.\n· Ukraine gam nisuahna lam Donetsk kuamteng Ukraine gampan paikhiat ding mipi deihna alaakna uh a 89% bang in paikhiatding thukim ahihman in Suahtaakna ngahta in Russia gam I gamkee khat hita hi ci in Russia deih makaai Denis Pushillin in May 12 ni in taangkokhia hi.\n· Nigeria gam ah April 14 ni a kiman sangnaupang numei no 200 vaalte Kamite namat te uh nongkhah uhleh kakhahkik ding uhhi ci in Boko Haram migilo makaaipi Abubakhar Shekau in Piantit thukizaakna tungtawn in Video tawh May 12 ni in taangkokhia hi. Tuaban ah amat uh numei note Muslim lukhu khusak in Christian pan Muslim kasuak khinta uh cih Muslim lukhu khu ngeungau sa in thugen sak se laai hi. EU leh US misiam pawlkhat bel ahonkhia ding in Nigeria gam tungkhin uha Vanlam tawh zong san uhhi.\n· Thailand gam ah Kumpi deihpawl leh adeihlo pawl in May 12 nipan Bangkok khuapi sung ah lungphona neituak uha anihtuak un tai 9 bek kigamla uh ahihman ong kimat le uh tualgaalpiangding ci in mipi te lauthawng mahmah uhhi. Hih thu hang in sum zon sumzuakna kia mahmah a kawlgammi pawlkhat zong ciahziahziah uhhi. Thailand gam ah hibang buaina hang in gaalkaap kumpi in thuneina 18 vei la ngeikhin a tutung a peen ahih theih mahmah nawnloh mateng taangkeisam nung ci in genkhia uhhi.\n· Leitung ah Meetang tam kikhiapeen gam ahi India gamte I kiteelnapi atawpna ni May 12 ni in tawmkhat abuaina India gam tawlam ah mipite in mee khiathei uhhi. Tu niciang upmawhna ah BJP party in gualzawhna ngahding in kilam en hi.\n· April 16 ni a kibung South Korea tembaw naseem 17 lak ah mipi adon na hang a asi mi 3 te South Korea kumpi te in gaalhaang ci in May 12 ni in ciaptehna kipsakna leh pahtawi na pia uhhi. adang 14 tebel mipi taaisan uh ahihman in honkhia uha thong ah khumsuak uhhi.\n· Yemen gam taw lam a kibusa Al Qaeda migilo te Yemen kumpi te in gaalkaap thatawh ado laaitak May 12 ni in US Vanleeng ahawlpalo te in anawlpan nazial a Al Qaeda migilo 6 kigozo ci in Yemen kumpi te in taangkokhia uhhi.\nPosted by Thang Khawm Pauzomi at 1:40 PM


url: =October 30 | A Deihhuai Lungdamna thu ~ MUC\nOctober 30 | A Deihhuai Lungdamna thu\nAdmin 8:21:00 PM Articles, MISSION NEWS\nA Deihhuai Lungdamna thu\nJAPAN | October 30\nHasegawa Harue, 65\nJapan gamah ansai khat ka hong nuam hi. Ka omna U.S gam panin cidam nading ansai khat hon ding ka ngaihsun hi.Ka pasal tawh Japana ka inn uhah vanleng tuangin ka zuan kik uh hi. Ka pasal in cancer natna ngahin a natna kibawl dingin US va zuan ka hi uh hi.\nKei ka hih lah Adventist thu-um mi khat ka hi hi. Adventist siavuante in cidam nading kibawlna mun resortte in natna tuamtuamte damsak uh hi, cih ka za hi. Ka pasal a hih leh Khristian hi lo hi. Christian.\nSa ngawl, exercise manmanin ka bawl uh hi. Ka pumpi uhah kilamdang hong om ka thei uh hi. Ka pumpi giahna tampi hong kiam hi. Ka pasal in a zatep nusia thei hi. Tua banh Lai Siangtho simin tui kiphum dingin khensat hi.\nTui kiphum khit nipi kaal khat khit ciangin ka pasal in hong nusia hi. Hong nusiatin kum 56 hi pan hi. Ka dah mahmah hangin vantungah kimu kik ding cih thu hangin ka lungdam hi.\nJapan ah ka ciah kik uh ciangin ka sum neihteng tawh ka nungta thei hi. Ka sum pawl khat tawh Japan gam sungah Lungdamna thu pulaak ding ka ngaihsun hi.\nJapan gamah gambup milip 1% e percent in Khristian hi. Bangci bangin Pasian na sem thei ding cih ka ngaihsun hi.\nBang sem ding ka hiam? ci-in ka ngaihsun a, ni khat Isa.55:13 ka simkha hi. Lingkung tangin cypree kung hong po ding a, Ling kung tangin mui kung hongpo ding hi. Tawntung thuciam a kiphawk nadingin tua singkungte kipuk lo ding hi.\nTua laitakin ansai khat kipan ding ka ngaihsun hi. Alabama ka om lai ansai bangin ansai khat hong leng cidam zawkna hong om ding hi, ci-in ka ngaihsun hi. Tua bangin ka sai-ah hongpai mite tungah Jesuh thu hawmsawn thei dingin ka lamen hi. Myrtle after that verse in Isaiah.\nInnpua lamah pusuak khia-in khuasung ka vak hi. Tokyo khua pua lam mun khat ah innmun kizuak khat ka mu hi. A kimteng ah zong Adventist biakinn thum bang om hi. Hih inn munlei ding ka ngaihsunpah hi. A innmun lei-in ansai kipanpah dingin ka geel hi.\nA taktakin ansai hong ngei lo kahih manin ansai vai tam ka thei kei hi. Tua ahih manin mehteh mehgah bawlzia cihte thusinna ka kah masa phot hi. Ka thusinna tungtawnin kei leh kei-in meh ka bawltheih i.\nAn hon ni-in mi tampi hong pai uh hi. Ahi zongin innsung teng in niin tawh kidim hi. Ansai tawh kisai bangmah theihna nei lo ka hih hi, ci-in kei leh kei ka kihehneem hi.\nNitak anne dingin hong pai mi khat in insurance khata nasem hi-in aman zong tua kim mun khatah café khat nei-in sai neipa in hong huh thei dingi hicm ci-in a boss tungah va ngetsak hi. Tua khit a kipan ansai kikhawng mahmah hi. Tokyo khuapi sungah sa kihel lo ansai tam lo hi. Zingsangin Insurance zuma ka pai hi. Tua khit ciangin ka nasepna ansai ah ka pai hi. Sun annek panin nitak nai 2dong na kasem hi. Tua khit ciangin insurance nasepna-ah ka kuankik hi. Sabbath ni-in sai ka khak hi. Hih ansai ah kingah ante in cidamna tawh kituak an leh meh vive hi. Nikhat nawi cancer natna khat hong pai hi. Adventist pawlpi thu tampi ka kikum uh hi. Adventist laibu pawl khat zong ka pia hi.\nNi tak khat nungak khat hong pai-in kikholhpih ding lawm kisam ahihna thu hong gen ciangin ken zong ka biakinn uhah hong pai in ci-in ka zawn hi. Amah zong tam veipi hong kikhawm hi.\nAnsai ka bawlna ka mungtup lianbel in Ellen White gen bangin “khuapi sung ansaite in Pasian nasepna, lungdamna thu genna mun hoih hi, ci hi. Sai hong pai mite tungah cidamna thu, leh Pasian deihna bangin nuntakzia na pulaak thei hi. (Selected Messages, Vol. 2, p.142). Hih thu hangin ken zong an sai kipat ding ka ngaihsunpah hi. Hih in Pasian ansai hi. Pasian in ka nasepna hong huhin, kei, a nasem bek ka hi a, sai nei taktak pen Jesuh hi.\nMUC in Sawbua pawlpi huang um nadingin kipuak ding hi.


url: =Theihna leh Neihna ~ G.S Pau :: ZOMI DAILY\nTheihna leh Neihna ~ G.S Pau\nposted on 15 January 2016 at 11:12 pm UTC+9:30 Lomkholna: Article\nTheihna leh neihna pen atuam tuak hi a, kibang lo hi. Zi anei khin pasal khat in a zi a neih lam tel sinsen hi. A tel kei mialmual leh a nei nai lo hi pah hi. Tuadanmahinineihkhatpen i neihlamkitel a, i neih i tel kei leh a nei lo mah kihi zaw hi. Mihingini theihkhempeuhkinei kim lo hi. I neihte bek mah kizang khia thei hi. Mi tampi in US dollar kithei napi, kinei lo ahihmanin kizang thei tuan lo vevehi. US khanlawh nading a Pasian mizatpa D.L Moody (1837-1899) in, “Tampi thei a nuntakpih loh sangin, tawm bek thei a, theih zahzah nuntakpih hoihzaw hi,” ci in gen hi. Hih kammal pen leitung ah kideih mahmah hi. US gam Chicago khua-aMoody Memorial Baptist biakinn pulpit nungah kisuang hih tuak hi. Laphuak siampa khat in, “A thu ka theih ding hi kei, a khut ka let ding hi zaw,” cih la na phuak hi. Jesu pen a thu-in thei pongciangbekhi loin,neihdinga kul zia aphuah ahi hi. Hihla zong leitung bupah akideih mahmah la khat mah hi.\nTopa Jesu in a thu-in thei mahmah napi, a nei lo laitheipa kiangah, “Nang in Pasian’ gam tawh na kigamla kei hi,” ci hi (Mk. 12:34). Hih pen vantung gam neh mahmah napi-in, lut tuanlo a cihna ahi hi. Tuni-in zong hih din munah a om khami leh Pasian’ naseem tampi mah ki om thei kha ding hi. Sawltak Paul in Jesu a thei ciang bek hi loin, nei ngiat hi. Judah siampipa Skeva’ tapa sagihte in Jesu thei napi, nei lo uh hi. Paul in Jesu min tawh dawite a hawl khiat amuh uh teh amau zong eng pong uh a, “Paul in a hilh Jesu’min tawh paikhia un,” ci in a hawl khiat vial uh leh, dawigilote in, “Jesulah theiung, Paul zong thei ung, note in kua mi na hi uh hiam?” ci in a puansilhte uh hawk khiat sak gawp lai uh hi. Jesu pen theih ding ciang bek hi loin, i sungah neih teekteek ding kisam hi.\nThe Sword of The Lord Editor, John R. Rice (1895-1980) in, “Thusinna mun tam pite ah ahilhte mahmah in a thu bekin thei-in, a neih loh thute bat-hilh uh ahih manin a sinte in zonga thu bekin thei uh a, nei lo pah uh hi, tua hangin kiphattuampih mel lohi,” ci in gen hi. Mipawl khat pen thugen kiva lua lo na pi, a thugen sunsunte uh nelin,nungta mahmah thei hi. Hih pen amau mahmah in aneih khit sa uh thute agen man uh ahi hi. Pawl khatte leuleuin theih hauin, amuut zong siam beh lai uh ahih manin a thugente uh zaknop thei mahmah hi. Ahi zongin kinuntakpih thei mel loin, gah zong nei mel lo thei hi. Hih pen a neih thugen loin, a theih thu abat gen nam uh ahi hi. Piangthak pawlpi sungah a piangthak lo alom atang mahin ki-omveve thei hi.\nPawl khatin kum4 sung vilvel Lai Siangtho sangah Jesu’ thusin uh ahih manin thei mahmah uh a, ahi zongin Jesu nei taktak loin, piangthak tuan lo veve thei uh hi. Tuamah bangin Pentecostal pawlpite sungah zong kamtuampau anei lo tampi mah ki-om veve thei hi. Hihte pen a thei lo kihi peuh mah lo a, a thu in kithei napi, a kinei lo ahi hi. Pasian’ nesem pawl khatin pilna sangpi zong nei, a sepzawh zong sawt lua kisa in Jubilee bang la khin liang,mi tampi tui phum khin, nupa kop tampi zong kitengsak khin, misi zong tampimah vui khinuhhi. Ahi zongin Jesu aneih leh neihloh nangawn uh telcian mel lo thei mawk uh hi. Thei na pi,nei lo thei mawk uh hi.\nAn pen a lim lam i theih ciang bek tawh i gilvah tuan lo a, i neek teekteek ciang bekin i gilvah thei pan hi.Tua mah bangin na khat peuhpeuh zong i theihna ciang bek tawh midangte kihawmsawn thei lo a, i neih teekteek ciang bekin kihawmsawn thei pan hi. Tua ahih manin theihna ciang bek tawh lungkim loin i neih tektek lai ding thupi hi.\nPrevious: Minambup in La kibang neikhawmleng ~ Rev. Suan Khan Thang\nNext: Mailam ah Zomite kipumkhat natawh khantoh nading ~ Tungg Thang\nItna le lainatna tawh thu khentat ~ Lian Tuang\nDandelion akici gamlak pak


url: =Leitung mailam ding ~ Lian Tuang :: ZOMI DAILY\nposted on 3 March 2016 at 7:13 am Lomkholna: Liantuang, News, Zomi\nSingkung lopate hoih tak I kep siam keileh Leitung mihingte in a sawt loin huihsia guahsia khuahun sungah a lut ding I hi ta hi ci in mipilte in gengen khin hi.\nGentehna in 2015 july 15 ni a kipan guah ong zuzu a I gam I lei kisia dekdik in I dong tuak mahmah hi. Guahtui a tam hangin singkung lopa na tampeuhleh I leitangte hihzah in kisia zo tuanlo ding hi ci in Dr Tun Lwin in gen hi.\nLeitungah khuai om keileh singkung ankungte in gah gahthei nawnlo dinga mihingte an nek ding om lo ding hi. Mihingte pen khuai hangin a kinungta ahi hi ci in Albert Einstein mihing le kim le pam kizopzia na gen hi.\nKhuakhal ciangin gam ong kang Hi. Tua gamkang a san hehate ka muh ciangin mualte kikui kham in a sung panin sisan a luang khia bangin ka ngaihsun hi. Na ka sa mahmah hi ci in Bishop Felix Lian Khen in gen ngeungeu hi.\nMihingte in leitang, singking lopate hoihtakin a kep laiteng leitang le singkunglopa in mihingte hoihtak ong kem ding hi ci in Saya Myint Zaw na gen hi.\nVanleng I tuan ciangin a neu a lianin tutphahkawnggak I gak tangtang hi. Tua pen banglo khat I tuahkhakleh i nuntakna a nuamtuam ding cihna ahi hi. A kigen khol theilo lametna tawmno khat ading in vanleng tuang mikhempeuh in kawnggak I gak tangtang mah bangin leitung le mihingte mailam ding ngaihsutna in akuamaciat in singkung lopa le leitangte I kep I zun loh phamawh ta hi.\nPrevious: Azaii leh Atoii Lungsim ~ Pu Zokhai\nNext: US gamsung khualzinna pawlkhat – 61


url: =Zomi Dinmun Khangkhaan Nading\nLaaizom Zomi Akuamapeuh-in I-lungngaihding I-dinmun:\nMalaysia-a 2012 Zomi Nam Ni thugenna (keima' gen hisaam taleh hong malmat kiikleng, banghanghiam cihleh tapkual thugen hilo-in Zomi tuul 3 kiim' maaitang-ah ka' pulaak ahihman-in) - ah;\n"Zomi bang/kuate ahihiam?(What/Who is/are Zomi?)" cihthulu-tawh pulaakna-ah, Zomi akhiatna suutna (defining Zomi)-pen toii asa-zong omkha theiding-a, hi asa-zong omhi. Bangbang ahizong-in internet pan-in hitaleh press/media tuamtuam pan-in tua definition alangdo omlo ahihman-in Zomite kuate I-hihiam cih ataangpi kitel mahmahta hihang ci-in I-kipaak uhhi.\nPolitical history enkiik paklehang, mas-sah-lah hunsung Zomite Chin State sung-ah alungtanglam-ah om ahihkeileh abullam vive tuhngahkha ahihna tungtawn-in mah-sah-lah hun-a Zomi uliante-in Chin State buppi-pen Zogam ahihkeileh amite Zomi cihtawh ahuam zoding, anelhsiah zoding, avukcip zoding-in khamuanna nana nei-khat uhhi. Tua ahihman-in aneupen lahpakding khat: Chin Capital/Office -pen Zozum ci-in, mite' hongcihpih kholloh Zo Vuanzii khawng nana-ci zaanzaan uhhi.\nHun hongki kheel-a, Zomite Chin State bulpi lam-ah adin/a-om zawh nawnloh ciang-in hia hunlaai-a I-political concept ana thuuk luatlohlam kiphawk-in, tua hunciang-in ziakaai mahmahta, mi' nung delhding dinmun kitung-hi. Hihbang kawmkaal-ah mipawl khatte-in amau' minam min koihkhia pak-in I' State sung-a satanh khempeuh ahuam theihna ding-in "Chin" min hong buplaak liuliau-a, tua hunciang-in, "ei Zomite" hongci deksuailo thamlo-in, "khe-mia doh Zomi di neh nga-doh Khyin di ma tu bu naw" ci giahgiah lelmawk-hi.\nTuabang hunsung-in Kawl Gamukte-in "Zomi omlo" hongcih man-in I-omlam pulaakding cih geelna hong-om ciang-in alunghiang I-om mahmah "pusa' luheek tuak" acihte I-mawk I-hiam ci-in laainat-huai I-sa mahmah-hi. Midang elna omlo-hi, Kawl Gamukte langpanna hilo-hi, kiphatsakna hilo-hi, tuapipi-mah banghang-in I-hihna pulaakding lunghiang lawmlawmding I-hihiam? Ahihkeileh Zomi kheng(beyond Zomi)-a nasep/sumbawl nading "kuam" ageel kholkhol I-hihiam? Mi pawlkhat-in ama' mipihte' nasepna tung-ah ameet la-thei uh-a, "hihthu va-nial sinvua" ci-in amah'n, "hih thunialte bangmah hikei" ci-in nana lehluut thei-hi. Hihbang mite gam-ui ahihi.\nTu laaitak I-Zomi dinmun kitheikim ciatding hihang. Chin-ahlah luutzo khollo, Zomi-tawhlah dingkip theilo, tua-hun sung-in I-minam pulaakna I-neihzawh keileh Rohinya te-mah banglelding hihang, atua ding-a minam sidawn cnf te-in Kawlte kaap ngeilo pipi kizuaktawm-in kilemna abawl ahihi. Hihbang zawhnua-ah "chin ka' hihi" nava-cih hang-in hong letcip zawhnading a-muhkei buangleh hongdeih peuhmah loding uhhi. Tua takteh va-ak utong aki-neih suak taktak tading na' hihman-in a-chin te'nlah deihlo, a-Zomi te'nlah lipkhap dinmun na' tung dinghi.\nMinam cihpen revolution a-om keileh phulaam ngeilo, kuamah'n thei ngeilo, kipholaak ngeilo-hi. Bristist, German, French, American hihte amau' om mawkmawk-a a-omte hilo-hi. Akizuakzo, akipholaak, akipulaak zote, gam akeekzo minamte ahihi. Zomi cih kammal ama' thu-a leitung-ah aminthang theiding, mite' theih leh zaak-a omtheiding hilo-hi. A-Zomi akici mihingte-in tawisaang-in, pulaak-a, apiicinsak kei-ngaalleh ama' thu-a akilangh henhanthei hilo-hi.\nMinam cihpen gui/phung khat aneikhawm mihing pawlkhat hi-a, tua mihingte' sinphatna/haangsanna/nam-itna leh tui leh sisan akhen sinsen mite' ziakbek-in minam kilanghkhia-in mi' theihlehzaak-in omthei bek-hi.\nTua hi-a, "Zomi Hihna Pulaakding" cih geelna-ah Zomi peuhmah hong awilo omlo dinghi, banghanghiam cihleh keima' lungsimbang ding-in ka' seh ciang-in kei ka' hihngamloh hang-in Kawl Gamukte' maai-ah anngolh lungphona asihdong abawlngam khatlehnihbang omleh naakpi-in ka' uut-hi, banghanghiam cihleh kei ka' hihzawhloh hang-in amau' ziak-in Zomite' sinphatna leh cihtakna kilanghkhia hamtangding ahihman-in ka' angtang mahmah dinghi, banghanghiam cihleh Zomi kahihman ahihi. Zomi ahilote inbel 'haii' salel khamah dinghi.\nMinam enthuah pakni. "Zomi" -pen I-minam min ahihi. Eizong Zomi kicihding I-angtang uhhi, a-angtanglo te-in hih ka' laaigelh hong kuppih vetkei tahen!\nChin State-a mite "Chin" cihmawk-pen ahaiivaai (ridiculous) mahmah khat ahihi. Chin State khanglam-ah Kawlte naaktam mahmah ta-hi, tua Kawlte Chin State sung-ah a-om man-in "Chin" kici ding-in I-um uhhiam? Naak haiivaai lua-hi! Lashio Khuapi-ah Zomi khat asuah man-in "Shan" kici theiding ahihiam? ahihkeileh Kawlte khat Mit Kyi Na-ah ateen man-in "Kachin" kici theiding ahihiam? Chin State-a omte Chin cihphauphau mawkpen mibatlohna leh haiina lianpi khat hilel-hi. Gamukte' thuneihna zil-a I-cihciang nangawn tamlua khin-hi.\nThuneihna leh thahaatna (authority and power) I-neihlohman hikeileh leitung buppi-ah, "Zomi hi-ung, Zopau pau-ung, Zogam-ah teeng-ung, Zo-ngeina zangh-ung, Zola leh Zolaamte zangh-ung,,," ci-in akitaangko-nuam ahihi. Thuneihna leh thahaatna I-neihloh man-in, atung-a suahkhiatna (expression)te 'lo' tawh 'do' pahlian takeilehang apaam-a khat ''''''hihang, mite' hong theihna...''''' I-minam sung-ah I-thunsawm tantanleh anti-Zomi hipahding hihang.\nBangbang I-suutsuut hang-in deihna bulpi "Zomi acidam minam asuah nading" bek-mawh ahihman-in deihna kitukalhna a-omleh kidamho tozeel lehang minam phattuamna piangkha mawhlo dinghi.


url: =Grabcar leh Uber Taxi tungah atuang Passenger te bitna aom nading kinawh vaihawm mahmah :: ZOMI DAILY\nposted on 14 June 2017 at 12:16 pm Lomkholna: Malaysia, News, Sawltak, World\nRide-hailing Services apia ahi Malaysia gamsung ah adiakdiak in Grabcar leh Uber Taxi azang Passenger te bitna aomnading in kilim vaihawm mahmahta hi. SPAD akici “Land Public Transport Commission” te’n Safety of Passengers khualna in asepziading limtak geelta uh cih theStar pan kiza hi.\nSPAD thunei makai te leh Grab Malaysia panin Senior Officials te zanni Tuesday ni in kimukhawm uhhi. Grabcar Driver khatzong zandiak in Passenger numeikhat zawhthawh thutawh nabuan “Rape” mawk ahih manin tuavai tawh kizomkawm in Passenger te Safety geelsakna neikhawm uhhi.\nSPAD te’n Statement akhahkhiatna ah June 16 ni akipan Malaysia gamsung ah Ride-hailing Operators ahi Grabcar leh Uber te’n mawtawhawl Drivers khempeuh ii Database khempeuh SPAD te tungah puakkul saktading ci uhhi.\nTuapan in SPAD thunei te leh Malaysia kumpi thunei Enforcement Agencies te’n Driver khempeuh ii abeisa gamtatna Background Record te hoihtak encian masading uh cihi.\nTua sitciatna abawlding Agencies lakah Road Transport Department (JPJ) leh Police Department tezong kihelding uhhi.\nTuabek thamlo e-hailing Operators khempeuh in amanlang in Mobile Phone pan Booking akibawlna ah huhngetna SOS Button akoih mengmeng nading uh SPAD in nawhmahmah hi.\nTua SOS Button ahih keileh Panic Button kikoih hileh Passengers te’n vaiphamawh Emergency khatpeuh aom ciangin mektheiziau dinga, Police te’n aomna ahunlap in ki kankhia theipahding hi.\nAbeisa nungdiak sungteng in Malaysia gamsung ah e-hailing apps azang ahi Uber leh Grabcar te tungah buaina hongkizompian mahmah hi.\nAbeisa kalthum hunpawl in Uber Driver khatleh alawmte’n nupi naupaai Passenger khat temta ngatin Uber mawtaw sungah damiah taihmawk uhhi. Tuakhit ciangin Puchong, Selangor lamzikpi gei ah nusia uh a, tua huhau in anauzong siamawk hi.\nTuazawh asawtlo in Uber Driver khatmah in Vietnam numei khat nopnehbawl “Molested” ahih manin, apasal leh alawmte’n nasatgawp uha, ki 8 bang kimatlawh hi.\nRelated: Malaysia Grab Car te hangin Taxi hawlte hehmahmah\nZandiak inzong Selangor State sungmah ah Grabcar Driver khatin Passenger numei khat zawhthawh thutawh buan “Rape” mawk hi. Sawltak #zomidaily\nPrevious: USA, Texas ah nupi khatin atanu nih mawtaw sungah nai 15 sung nusiacip ahih manin si\nNext: Malaysia vanlengkhat Jakarta khuasungah atuksawm laitak apei siazan gawp


url: =Tulaai Leitung Thuthang Tuamtuam Updates Dec 21, 2014 :: ZOMI DAILY\nposted on 22 December 2014 at 8:17 am Lomkholna: Khawmpau, Myanmar, News, World, Zomi\n· US gam sung tu nung deuh in Palik kang ten avomte nih athahlup na hang in avom le akang kikaal icidiam palik leh avom kikal buaina lianpi aomlaaitak December 20 ni in Ismaaiyl Brinsley kici tangvaal vom kum 28 khat in Asian minam Liu Wenjin leh Spanish minam Raphael Ramos Palik officer nihte duty laaitak New York khuapi sung ah\nkaplum ek in tua khit ciang amah le amah kikap lum hi. Hih mithat pa Brinsley in palik nihte athah madeuh in Palik ten kamipih avomte nih ongthah sak ahihman in Palik te kathat ding ci in online ah taangkokhia masa hi. President Obama Hawaii ah Holiday zang a apai laaitak hi a tuamun pan mah in dik asakhetlohna thu pulaakkhia pong hi.\n· Australia gam Cairns khuapi a naupang 8 te sihna hang in liamma tawh akiangvua aom ngiungeu anu uh Mersane Warria kum 37 mithat upmawhna tawh palik ten man phot in azato lupna ah khih ci in Cairns Palik zalian Bruno Asnicar in December 21 ni in genkhia hi. Misi naupang teng peen kha 18 pan kum 14 kikaal vive hia, 7 peen Warria I tate hi in khatpeen atu ci hi. Atapa kum 20 apha khat khuasung vaak atunciang athupiang teng mu ahihman in palik te sap ci in gen uhhi. Atapa khat bang kum 20 phata a amah kum 37 cileeng kumcinglo a pasal nei cihna hi a gam khangto ading in amanphalo ahihi.\nThuthak om kei ei tuni\nPrevious: Ei Christian te\nNext: Pilna saang Degree ngahte lungdam pihna


url: =CNF-Chin Supreme Council in a (1) veina Meeting nei\nAbeisa January 6,2012 ni a Kawlgam kumpi tawh State level hiamkham abawl CNF/A te in Tedim gam Bukphil le Zimpi/ Zimte khua ah zum (Liaison Office) hon sawmna vai tawh kisai Zomi khua tampi in anialna laite uh Pu Vum Nang le Pu Nung Sian Tuangte in Nyipydaw zumpi ah puak uh hi. Tua banah gam pua a om Zomi kipawlna ahi World Zomi Congress, Zomi Association of US te in zong nialna lai akhahkhiat banah, adiakdiak in Zomi Innkuan USA in abeisa January 16,2012 ni in Indianapolis ,US ah Chin Suprem Council, zumpi ah laikhai bek tham loin, makaite tawh kimuhna nasiatak nei uh cih kiza hi.\nTua kimuhkhopna tungtawn in Chin Supreme Council makaite in akhatveina CNF / Chin Suprem Council Meeting pen February 22-24,2012 sung America gam, Washington DC ah nei uh a, tua laiah tulaitak CSC President Dr. Za Hlei Thang, Pu Lian Uk ( President 1), Pu Salai Kip Kho Lian ( President-2), Pu Thang Nang Lian Thang ( President-3) te le CSC member 12 kihel cih kiza hi.\nTua Meeting ah abeisa January 6,2012 ni a CNF le Kawlgam kumpi kikal Chin State Level tawh hiamkham (Cease Fire) abawlna tungtawn a CNF/A in Tedim gamah Zum (Liaison Office) ahon sawmna tawh kisai Zomi Innkuan USA i khaktanna lai tungtawn in kikupna thupitak nei uh cih kiza hi. Tua thukikupna pan thukhensatna tungtawn in Tedim gamah CNF zum ( Liaison Office) hon ding vai tawh kisai Tedim gam a om mipite' deihna bangin kalsuan ding akisapna le abeisa hun a Tedim le Tonzang gam sungah CNF te tatsiatnate hang a Zomi( Tedim kampau) te' lungkimlohna khempeuh kilemna le kilungkimsakna neih masak ding akisapna thute bulphuh in Chin Supreme Council President Dr. Za Hlei Thang in February 23,2012 ni-in thupulakna ( CNF Statement) khahkhia hi. Tua CSC Meeting le a lai khahkhiatna hang pen Zomi Innkuan USA makaite laikhakna tungtawn a khahkhia cih kiza hi.\nTua banah hih CNF- Chin Supreme Council Meeting tungtang ah Kawlgam kumpi tawh kilemna a bawl khit uh anihveina kimuhkhop ding vai, Kilemna a bawl khit nasep maban tuamtuam te nasiatak kikupna nei cih thu USA a om Chin Supreme Council, member khatin gen hi. CNF le Kawlgam kumpite kilemna abawlna tungtawn in CNF i sep ding vaipuak apiakte sung pan Tonzang le Cikha gam ah Beng ciinna le zuaknate kumpi tawh mapangin nasiatak suksiat/ khaktan ding cih kiza hi. Tonzang le Cikha gamah Meitei (kate) te' khemna le makaihna tawh Beng nasiatak kiciing in Zomi khangno tampi in siatlawh/ sihlawh cih kiza hi.\nCNF in Tedim gam ah Zum a hon sawmna vai tawh kisai Pu Vum Nang le Pu Nung Sian Tuangte in Nyipydaw ah President Thein Sein, Vice President le Hlutdaw President te min tawh nialna lai apiakna pen Kawl kumpi in diksa/ thukimpih uh ahih manin, CNF in a mau thuneihna bek tawh gamta thei nawn loin, Tedim gam a om mipite' deihna bangin a gamtatna ding thukhensatna nei ta cih kiza hi.\nSource: KNT & BBC


url: =Tulaai Leitung Thuthang Tuamtuam Updates July 17, 2015 :: ZOMI DAILY\nposted on 18 July 2015 at 11:01 pm Lomkholna: Khawmpau, Myanmar, News, World, Zomi\nZCD MP Cand Pu Khup San Thang\nHih Pu Khup San Thang peen Zampi khuami hi in Khamtung gam ai-awh in Mikaang te anado ngeekngeek Pu Kai Tual tupa hi in Apa peen ZCD –EC ongnusia khin Pu Nangno ahihi. Akhanggui un Zogam ading in ma apang ciatciat te zong ahi uhhi. Apa Pu Nangno peen Thualzen gaal laai Hakha Palik zumpi asimna pan un akhe thau in kha liam hi. Pu Kai Tual peen Zogam Zomi aitna han gin Hakha khuapi ah kum 7 hiam thongkia hi. Apian pih laaizom Pu Anthony Kap Khan Khual peen Kawlpi pan minam minister ding a ZCD Cand khat zong ahihi. Adang ZCD Cand te thuzong izomtoto ding hi. Adangte thupi kei cihna hilo in Namdanglak ah Mee kuang avalui geuding hi in hangsan zong kasa a, pahtaak huai zong kasa phadiak hi.\nZomi te peen nidang in Chin state bup ah Makaai te ciangbek hilo in Kawllak Manglak dong ah adawkte ihi ngei a Namdanglak ah kuankhiatna tawh ma ipangngei hi. Ahizong in Tulaai tak idinmun ahihleh Midangte lak ah kuanzo nawkzo nawnlo in Midangte ei huangsung ah anangliamliam dinmun ihihi.\nBiakna lam ah Sia Hau Go te, Dr Hau Lian Kham te hunlaai in eisung ciang hilo in midang te avalok avamakaih te ihi ngei a, Tua bang mah in gamthu ah Pu Khen Za Mong te, Dr Vum Son te Dr Vum Kho Haut e hunlaai in mite ivanawkzo a izang mahmah hi. Tuhunciang Biakna lam gamthu lam ah ki en kik leeng Ei huangsung ah mite ongluutzawta a Zomi te ei le ei, kinawknawk khop lel in kuamah inawk zonawnkei hi. Ahizong in Topan Zomi te sung ah Pasian in Taangthu thak onggel ta a, gamthu Biakna thu ah ikipan kik ta hi ci in ngaihsun kahihman in tha kangah mahmah hi. Zomi te leenglado leh eisung ciang kitawngtawng ding hinawnlo in gamkuan khiata in akuamapeuh in Topa tung thuumna neilaai ding hihang.\n· South Africa gam Johannesburg khuapi kiang ah July 17, 2015 ni in Meileengpi nih kiphuulkha a, mi 300 liam in aliamte 300 te lak ah alangbang gimsia mahmah ahihman in nungsih maithei ci in kumpi lamten gen uhhi. Meileeng akiphul khakna ahang kuaman thei naailo ci uhhi. BBC\n· Japan gam Shikoku tuikulh July 16,2015 zanlam in Typhoon Nangka kici huihpi leh guahpi kithuah in nasiatak in nawka, mi 2 si in 31 liam uhhi. Tuaban ah kumpi thunei te in menkicim theiding ahihman in mipi 350,000 mundang ah kihemkhia ding in thupia uhhi.BBC\n· Iraq gam Baghdad khuapi pan tai 20 na aom Khan Banni Saad vanzuakna phualpi July 17, 2015 ni in IS misok te in Bomb tawh deng uha, mi 86 si in numei naupang kigawm mi 116 liam uhhi. VOA\n· Nigeria gam Gombe khuapi leh akim teng ah July 16.17,2015 ninih sungbekbek in Boko Haram migilo te in bomb tawh amau le amau kipuakkham sak in mi 63 that uhhi. Tusung peen Muslim te Anntan pawi mankuan ahihman in Muslim gamte ah migilo te laang mahmah uhhi.VOA\nPrevious: Mark Pau Lam Mang (Thalmual, kum 21) in hongnusia\nNext: Makai nahih leh tangthu gensiam kisam ~ Hau Za Cin


url: =Obama Kawl ngam haw « Nikonghong\nHome » Kawl Ngam » Obama Kawl ngam haw\nObama Kawl ngam haw\nObama in kitealna election a zaw zawk ciang, akidempui GOP (Grand Old Party) Republican te taw kumpi sum minus (deficit) vai in buia aa, GOP te taw kal suan tu dan lungkimna khat vawt hi. Tua zawk ciang ASEAN meeting ka tu Cambodia ngam pai hi. Cambodia ngam athetma, Thailand le Kawl ngam haw hi. Thailan sia US president te nidang theng ngei ahihang Kawl ngam le, Cambodia sia US president kuama haw ngei ngawl lai aa, amasaphitbel hi.\nKawl ngam hong haw nai 6 sung president U Thein Sein taw, Yanong Pyithu Hludaw ah ki mu aa, Daw Aung San Sukyi taw a inn University Ave. ah ki mu hi. Shwedagon pagoda zong theng vazangh aa, Yagon University ah thusonna khat nei aa, mihing 1000 bang pai ci in ki za hi. (Anuai ah a thusonna video ngai tawng) Convocation hall a thusonna ah, Minglapar ci in kawlkam mal khat taw hong pan aa, American-Kawl ngam kipe kizopna, democracy sung tumna kilaina hun sung Kumpi ii vaipuak le Septu, minamno theampo sung kilemna le Yakhine buaina, Kachin buaina te a thusonna sung ah hel hi. Minamno theampo sung ah kilemna a om bua le, kilaina acisia om thei ngei ngawl tu hi, ci in a son sia mipi in dik sa lei ahikom khut beang va-neaou in tha nga mama uh hi tuak hi.\nObama na a thusonna sung ah Kawl ngam ii min sia Burma le Myanmar a 2 ma zangh khawm aa, Aung San Sukyi kung a haw sung a thusonna ah a min tam vei ma lo khial tawntung aa, Aung Yan Sukyi ci tha tawntung ci hi.\nObama muak tu le, mu nuam in mihing tul tam mama lampi tung pusuak ahikom Yangon khua sung traffic jam cip ci in ki za hi. Nitak nai 3:30 PM kiim Mingladon airport pan Cambodia ngam zuan suak hi. Kawl ngam hong haw sung historic datpung pawl khat anuai ah en tawng. (Datpungte a lian zaw in na en nuam le datpung tung ah click le te)\nDoppha: Yahoo News, Irrawaddy News\nObama ii thusonna CNN pan:\nBy thawngno in Kawl Ngam, Politic, USA on November 19, 2012 .\n← Arlu Juice le Cidamna\tChristian ngam America →


url: =Dr. Li Wenliang hun nunung ~ Gin Za Go :: ZOMI DAILY\nDr. Li Wenliang hun nunung ~ Gin Za Go\nposted on 9 August 2020 at 7:36 pm Lomkholna: Biakna, China, News, World\nTulai leitung in a buaipih pen alauhuai galvante hilo a, pul natna (Covid 19) kici ahi hi. Mi tulzasawm val in vei khinta hi. Hih natna a phawkkhia masa pen Dr. Li tangthu lamdangtak leh a khasiathuai mahmah i enkhawm ding hi.\nDecember 30, 2019-in Khristian Dr. (ophthalmologist) Wuhan Central-ah asem Dr. Li Wenliang in Wuhan khuapi sunga om tuisung sate leh gamsa a nungtalai a kizuakna munpi Huanan Seafood Market omna Zato innah SARS Conoravirus a vei mi 7 a muh thu Medical Schoola a sinpih zelte tawh a omna uh Wechat group-ah pulak hi. A etcianna panin a theih ngei nailoh uh a lauhuai mahmah natna lungno hi ci-in a lawmte kiangah ìAmau leh a innkuanpihte un a kaai lohna dingun hilh unî ci-in vaikhak hi.\nTua a pulakna (Screenshot) kithei zakin China thuneite kiang tung a, tua bang thu a genkhiat manin a Manager in nakpitakin tai hi. January 3, 2020 ciangin Wuhan Public Security Bureau ten Dr. Li pen internet lamah thu manlo a genkhia nawnlo dingin vau uh a, a genkhiat lai a leh thongkiat tawh kizom ding hi, ci-in hilh uh hi.\nA sawt loin hih natna in a khua uh Wuhan zeelin avei khang hanhan a, China kumpi in thuman gen cih a theih ciangun mi tampitak in sipihta hi. A tuunga kipan a theician ahih manin, nakpitakin semin, cinate khoi hi.\nJanuary 7, 2020-in tua Virus avei kibehlap toto a, kizeel toto ahih manin, Police Station-ah pai-in amuh dan hilhcian hi. January 8, ciang a cina kepte tung pan tua lungno ngah hi cih thei uh a, January 12 ciang ICU-ah koih uh hi.\nTua natna lungno ngah a kibehlap tohtoh man a lungkham leh mangbang Li in, tua lungno ngah hi cih a kipsak ni uh January 30-in, kumpite in zuau gen ci-a a ngawhna uh lai (Maan) pen Social media-ah suaksak uh a, tua pan mi tampi in awlmawh tuampah uh hi.\nGim semsem a, January 5 ciang a lawmte in a dinmun niam mahmahta cih pulak hi. A zingciang a lawmpa tawh a kihona vuah, nak hak asak thu leh Oxygen zong 85% tak a kiat thu hilh hi. Tua khit bekin emergence room-ah koih uh a, Febuary 7, 2020 zinglam nai 2: 58 ciang si hi. Dr. Li in ta khat neipan bek a, ata nihna ding azi in kha 8 apha nau apaii laitak hi. Kamsiathuai takin azi atate in zong kaii khin kici hi.\nDr. Li asih ciangin, a itzia uh World Health Organization Twitter-ah pulak uh hi. Tua khit a sawt loin, Chinese lungkimlo mi tampitak in Social media lam-ah, a ut banguh pulakkhiat theihna ding suahtakna adeihna thu uh hashtag #Wewantfree dmofspeech pulak ziahziah uh a, nai 5 sung bekin posts 5,500 om man a, mi awn nih in sim hi. Ahi zongin a nungciang kumpi lam in suhmitsak pah hi.\nMihing awn 11 val a tenna Wuhan mihon in a Doctorpa uh it mahmah uh a, a sepna mun leh a sihna mun zong ahi Wuhan Central Hospital mai-ah paak koihin, a gingthei tuamtuam tumin thuakna nei uh hi.\nNitak ciang mihon paikhawmte in Dr.Li galna-in Wuhan khuapi sungah a kitonin minute 5 sung mei kisumit liang hi. Kumpi lam pan thumna bangmah om lo hi. Pawl tuamtuamte panin, kumpi in suakta tak a thuman pulak theihna pia dingin phutna neihlawh hi.\nDr. Li in, tua virus lungno angah khit, a om dan ding kician atheih ciangin, a huntawp naita cih thei a, dam ding kilamen buang si-in kamvaikhak nunung gelh hi. 2 Timoti 4: 7 thu tawh athu hial hi. Hih a khasiathuai thu pen leitung mi tampitak in khitui luanlawh hi. A thugelh (poem) hih bang ahi hi:\nMi tunget ding leh muan pen hih a sawm ka hi kei hi, Nu leh pa leh ta ka nei a; Cina ka kep tampite tawh, kazi nausuah ding zong sawt nawn lo hi.\nMi ading a ka kipiakna tawpsan ding zahin; hih ka tuah thu pen alian hilo hi, Bangbang hong tung zongin, ka mailam ka nawt ding hi.\nHih na asem dingin kua in hong teel hiam? Hih innkuan leh gam adingin kuan hong teel ahi hiam? Ka thuak pen bangzah takin nasia hiam? Leido hih cinatna a kap hun ciangin; Lungdamna khitui tawh tunglam ka mitsuan ding hi.\nMi pahtak lamenin sem kahi kei a, mite cidamna dingin asem kahi hi; Theih ngeiloh cinatna hanga siatna bawllo ka mipihte, gim thuaklai pen ka ensan thei kei hi.\nCinagim lupna tunga lum, sihna khut vawt in a mat laitakin; ka tungah lamet lianpi nei-in, cimawh sasa-in hong en uh a, amaute kiang pan ka kihemkhia thei kei hi. Si ningcih kua in theikhol ngei ahi hiam?\nKei-an Van munah ka kha ading mun om hi, ka zaalna laikhun tungah; Doldaangtak ka pumpi hong kisial ka mu a, ka khoikhoite mel tawh ka kidang kei a, ahi zong, kanu leh kapa leh haksatna tampi ka thuakpih ka ittak kazi koiah om uh hiam?\nA kilawm Nitaang khenah, van innnuamtak om a: gen cimloh tua munnuam, tawntung innnuam pen ahi hi hi.Ahi zongin tua mun apaithei kahi kei hi! A deihteel thei hi leng, ka tawntung inn pai sangin ka khankhiatna khua Wuhanah kilehkik ka teel ding hi.\nTua laiah innthak liklek ka nei hi; Tua inn lamhna ding sum tampi kaleitawi a, pello khasim ka loh kul a, koibangin tua na khawlsan thei ding ka hi hiam? A khawlsan thei ka hi kei hi.\nKanu kapa ten keiloin koibangin lungnop ni neithei ding hiam? Ka etcimloh ka it mahmahnu pen; A pasal loin koibangin omta ding hiam? A tuah ding hun haksa pipite, amah guakin koibangin palsuak thei ding hiam?\nAhih hang tun apai ding kahita hi! Ka pumpi a mangthang ding hi a, ka cipih a mangthang sate mahbangin, asite ading bek a kibawl ipsungah hong thunin, khuavak kuan ciang haltum ding bek masuan ka hita hi.\nKa it mahmahte aw, mangpha un aw! ka khankhiatna ka vangkhua Wuhan, mangpha, mangpha aw! buaina meiipi a then hun ciang, kintak a thu man theihsak sawm a, nakpitak a nasempa hong phawk tawntungta un.\nBuaina meiipi a then hun ciang, teltakin thuman kipulak ta ding hi. Huh ding neilo midikte a thuak gimpenin om a, lungkham leh mangbangin om nawnkei tapeuh hen. “Kidemna-ah ka hat tawpin ka hih khin a, a mong dongin ka tai khin a, upna thu kho takin lenin ka zo khin hi”. (2 Timoti 4: 7). Upa Gin Za Go, ZBC President\nPrevious: Zomi Covid-19 Response Committee July kha Report\nNext: Tutung kitelna ah ka dinpih thute ~ Pu Thangboi\nUS Federal Kumpi nasep (US Federal Job) thu tomkim\nZomi COVID-19 Response: Makaipipa Report\nChin station hospitals in severe shortage of medical doctors\nEite pilna zonzia leh Midangte pilna kipattah zia\nZo Ngeina Khuado Pawi leh khangthak Zomi ~ Pau Khat Suan\nZAM Thupuak :: 07 December 2014\nKhang nih ki nungta lo – molhtum suak ken!\nNuntakna, Kepsiamna leh Etna (Keep Life in Perspective)\nUS leh Canada gamsung ah Romaine kici ankamteh hangin mitampi takin cinatlawh


url: =1. HIH MI THUPI LOTE TUNGAH: HOTKHIAT NASEP MI HUHNATE ~ MUC\n1. HIH MI THUPI LOTE TUNGAH: HOTKHIAT NASEP MI HUHNATE\nAdmin 11:51:00 PM Articles, Sabbath School Lesson\nHIH MI THUPI LOTE TUNGAH: HOTKHIAT NASEP MI HUHNATE\nSeventh-day Adventist pawlpi in mun khempeuhah “Tawntung Lungdamna Thu” pulaak dingin sapna ngah hi (Mang. 14:6). Tua bangin i pulaak ciangin Jesuh sawl bangin, mite Nungzui suaksakin, tuiphumin, Ama hong hilh khempeuh a zuih nadingun a hilh i hi hi ( Matt. 28: 20). Tua banah gim thuak mite, nengniamna thuakte, cimawhte, genthei, gilkial daangtaak mite leh thongkia mite tungah thupha bawl dingin hong sawl hi. Tua bangin na hoih sem dingin Mihoih Samaritan thu a gen, Jesuh hi (Lk. 10: 30- 36). A thugen a za mite tungah “no zong tua bangin gamta un” ci-in sawl hi (Lk. 10: 37). Tuucing om lo tuute kikhenthaang bangin Topa mai-ah minam khempeuh kikhen bangin Topa hong pai-in minam khempeuh hong khen ding hi (Matt. 25: 32). Minam khempeuh a hong khen ciangin gilkial daangtaakte, puansilh nei lo-te, thongkia-te tungah thupha bawl leh bawl lo thu hong kikhen ding hi. Jesuh in, “Naupangnote tungah na bawl khempeuh Topa tungah a bawl na hi uh hi” (Matt. 25: 40) hong ci ding hi. Hotkhiatna, biakbuk, misi omzia, thukham thu i pulaak mah bangin cimawh mite tungah thupha bawl ding hong hilh hi. Thupha bawlna tungtawnin hotkhiatna thu genna sangin a hoih zaw bang om diam? Ellen G. White genna-ah, “Khrih nasepna zia bek in hotkhiatna nasep hong lawhcingsak ding hi. Honpa in mite lakah nungta-in midangte nopsak nadingin nasem hi. Mite tungah itna lak hi; a kitangsapnate uh huh hi. Tua in mite muanna ngahsak hi. Tua khit ciangin “Ka nung hong zui in,” The Ministry of Healing, 143.\nLai Siangtho sungah Pasian in cimawh genthei-te a hehpihna mun 2103 val om hi. Upna, thuzuihna, Khristian nunzia ding kipulaakna sangin cimawh mite tungah thupha bawl ding hong hilhna mun tam zaw hi. Tua ding mi tampi in ummawh lo hi. A gimte, cimawhte tungah thupha bawl ding kisam mahmah hi. Tua in hotkhiatna thu gen ding hong khaktan lo hi. Tua bangin mite tungah thupha bawlna in hotkhiatna thu gen muibunsak hi. Mi tungah thupha bawlna in na hoih sepna hi. Thutangin a gamta dingin thu hong pia hi (Micah 6:8). Bang hang hiam cihleh thutangin gamtatna in na hoih sepna hi; thu hoih hi. Tthutangin gamta-in cimawh mite huh ding banah “Pasian sungah lametna i neihna thute” (1Pet. 3:15) amaute thei-sakin, Khrih sungah nuntak tawntungna kamciamte a theih ding uh thupi hi lo hiam? Jesuh in natna damsak hi. Khua mu lote musak hi. Phak damsak hi. Misi nungta kiksak hi. Ahi zongin Jesuh thupha bawl ngah mite, a leitung nuntakna uh a sawt lo-in bei hi lo hiam? Jesuh in amaute kitangsap a piak bek hi lo-in tawntung nuntakpih ding thute zong hilh hi. Jesuh in a cimawhte a huh khit ciangin, ka nung hong zui in, ci-in sam hi. Tua hi-in na hoih i sep khempeuh in a tawpna-ah Jesuh nungzui mi a suah ding uh ngimna kisam hi.\nThutangin gamtatna, na hoih sepna khempeuh in Pasian gam kilangsak hi (Lk. 4: 18, 19). Cimawhte, nengniam thuakte tungah thupha bawlna in Pasian pahtawi, Pasian bia i hi hi (Isa.58: 6-10). Ahi zongin huh kisam mite a nunghei mi in Pasian mindai-sak hi (Pau. 14: 31). Tu quarter sung i kikup ding thu in, cimawh genthei-te tungah thupha bawlna tawh kisai Lai Siangtho hong hilh thute hi ding hi. “Man pia lo-in na ngah uh mah bangin man ngen lo-in na pia un” (Matt. 10:8), ci hi.\nLESSON 1 June 29 – July 5\nPASIAN IN BAWL HI…\nTu Kaal Sung Sim Ding: Pian. 1-3; 4: 1-9; Sawl. 17: 28; Late 148; 24:1; Matt. 22: 37 – 39; Mang. 14:7\nKAMNGAH: “Mizawngte a nengcipte, amaute a Bawlpa simmawh hi a, a tasamte tungah migi peuhmah Pasian pahtawi ahi hi” Paunak 14: 31.\nNa khat peuhpeuh na bawl ngei hiam? Gentehna-in anhuan a kipan, inn sung vanzat khat na bawl ngei hiam? Na bawl khitteh kisia pah, ahih kei leh a deih kuamah om lo-in, hong kinawlkhinsak ngei hiam? Tua bang na tuah ngei-leh, Pasian in zong tua bang thuak ngei hi. Nate piangsakin mihing khut sungah hong piak khitteh mawhna hangin na khempeuh kisia hi.\nPasian in nate piangsakin, na khempeuh hoih mahmah hi, ci-in pulaak hi. Pasian in a bawlsa na khempeuh a muhzia Pian. 1, 2 sungah kimu thei hi. Ahi zongin mawhna hangin na khempeuh kisiatna, mawhna in Pasian a sukkhakna thute mah Piancil 3 sungah kimu hi. Leitung in Pasian langpanin, mawhna, siatna, thumanlohna tawh a kidim kum tul tampi pha khin hi mah taleh Pasian in hih leitung leh a sung a omte khempeuh hong it veve hi. Hihte khempeuh tungah a lamdang mahmah thu in Pasian in mawhna sung pan hih leitung tankhia-in a tatsa-te om nadingin leitung bawl pha ding hi. Amah tawh nasem khawm dingin mihingte hong koih hi. Hehpihna ngah mite i hi a, a hong kipia hehpihna tung panin Topa tawh nasem khawm dingin nasep hong kiguan hi. Tua nasep in siangtho, manpha hi.\nPASIAN: Piansakna A Hiauhau-in Theihna\nLeitung leh a sung a om nunna nei khempeuh, mihing nunna zia khempeuh, khat le khat kizopna a kipan na khempeuh in Pasian tung pan hong kipankhia hi. “Pasian hangin eite piangin hingin i gamtang hi” (Sawl. 17:28). Na khempeuh kipatna hih bangin i thei hi: “A kipatcilin Pasian in vantung leh leitung a piangsak hi” (Pian. 1:1). Pasian in piang hen ci-in thupia-a nate hong piang hi. Hih thu mihing in koi bangin piang thei hiam cih i thei zo kei hi. Hi mah taleh Pasian in nate a piansakin, a diakdiakin mihing a hong piansakin Amah mah hong kihel hi (Pian. 2:7).\nMihing a hong kipiansakna thu Pian. 1: 26 – 31 sim in. Tua thute in Pasian tawh kisai, mihing tawh kisai a thupi bang hong hilh hiam? ___________________________________________________ ___________________________________________________\nKimlepaam nate tung panin Pasian tawh kisai thu tampi kithei thei hi. Piansak nate khempeuh in Piangsak Pa’ zia le tong hong muhsak thei hi. Pasian tawh kisai thu i theihna tungtawnin koici bangin Pasian in nate piangsak cih thu ngaihsut theihna tawmno khat i nei thei hi. Gentehna-in Pasian in a hi sitset Pasian ahih manin piansaknate’ omzia zong hi zelzul lo-in, a kipiansakna bangun hi diamdiam ciat uh hi. Pasian in a lamdang ama pilna tawh nate a piansak ahih mah bangin nate’ omzia in mihing telzawh hi lo hi.\nTua banah Pasian in mihingte a kipan a bawlsa nate tawh a hong kizom Pasian hi. Tua hi-in nate khat le khat kizop bilbial hi, cih i thei hi. Piansak na khempeuh a mal, a mal-in kizopna nei ciat hi. Gangingte in amau namciat tawh kizom thei dingin a piansak hi. Mihing zong Pasian tawh kizom thei dingleh, piansak nate tawh kizopna nei thei dingin a hong bawl i hi hi. Pasian i telna zia in ciangtan nei hi mah taleh Ama nunzia i muhna ciangciang siksanin i nunzia a kilawm thei ding hong theitelsak hi.\nMawhna siatna tawh kidim hi mah taleh, koi bangin kimlepaam nate in Pasian’ zia le tong hong ngaihsunsak hiam?\nA Kicing Leitung\nEden huan nopcitna i zak ciangin Eden huan deihluatna hong khang semsemsak hi. Tua thute in Adam leh Eve nupate om nadingin Pasian in a bawl Eden sung om ding i lungsim khempeuh hong kaai hi. Tua Eden in bangci bang hi, cih i thei khin zo kei hi; ahi zongin tua huan sungah i nungta nuam hi.\nPasian in nate a bawl khit ciangin kicinna tawh kidim ahih manin lungkim hi. “Pasian in a bawlsate khempeuh en a, hoih sa mahmah hi” (Pian. 1:31). Pasian bawlsa na khempeuh in hoihna leh kimanna khat ciat tawh kidim hi. Piansak nate in etlawmin, meel tuamtuam tawh kidim ciat uh a, nunna nosuaksak hi. Pasian in a bawlsa nate’ hoihna encim ngei lo hi.\nPian. 1 sim in; 1:4, 10, 12, 18, 25. “Pasian in a bawlsate khempeuh en a, hoih sa mahmah hi” cih thu in piansak nate’ omzia bang pulaak hiam? ___________________________________________________ ___________________________________________________\nLai Siangtho in mawhna om khit a kigelh ahih hangin nate hoihna thu muh ding tampi pulaak hi (Job 38 – 41; Late 148). Tua a kigelh nate hoihna thute in mawhna omma nate hoihna i ngaihsut nading bekin kigelh hi lo-in, tuhun kimlepaam nate’ hoihna hangin a lungdam ding hong deih hi.\nJesuh in Pasian’ hoihna leh a hong kepna, nate khempeuh in Pasian tungah kinga-in nate’ hoihna a muh thei dingin a hong hilh nadingin kimlepaam nate mah zangin hong hilh hi (Matt. 6: 26, 28 – 30). Kimlepaam piansak nate en lehang Piangsak Pa hong piakkhong nate’hoihna i mu hi. Gimna kawmkal panin Topa tungah lungdamin, Amah phatin, kiniamkhiatna tawh Amah i zuan thei hi.\nSeventh-day Adventist thu-um mite in piansakna hangin lungdamin a hong tung ding Pasian gam lamen a ngakin nungta i hih mah bangin, mawhna om lo leitung hoihnate ngaihsun a, tua bang leitungah nungta ding mitsuanin nuamna tawh a nungta ding i hi hi.\nKimlepaam nate lak pan bang in na lungsim hong lawngkha pen hiam? Bang lamdang nasa pen hiam? Na nuntakna-ah kimlepaam nate in Topa theihtelna hong guan hiam?\nLeitung A Kemcingte\nEden huan leh a kipiangsak nate in mihingte adingin nuamna, nuntak nading, nopci-na khempeuh tawh a kidimna mun hi. Ahi zongin Pasian in Adam le Eve a kipan mi khempeuh tungah nasep masuan hong pia hi. Nate a piansakzia in Adam le Eve in piansak nate lakah a tuam vilvelin kipiangsak hi, ci-in hong hilh hi.\nAdam in ganhingte leh vasa-te a minvawh hi (Pian. 2:19). Tua khitteh Adam tungah nasep guan hi. Tua nasep in Pasian’ piak thupha hi: “Pasian in, “ci pha-in tampi pha unla,leitung kidimin tuipi ngasate, huih lak vasate, leitungah a om a gamtaang leh a nungta khempeuh tungah ukna nei un,” ci-in thupha pia hi (Pian. 1:28).\nPian. 1:28; 2:15 sim in. Koi bangin mihing nasep masuan laigual khat, nih tawh pulaak ding na hiam?\nPian. 1:28 siksanin Khristian sungah mi tampi in piansak nate ei ut bangin zat theihna kingah hi, ci-in ngaihsun uh a, kimlepaam nate susia uh hi. Kimlepaam nate in mihing nopsak nading, mihing in phattuamna a ngah nading, mihing nunna dingin kibawl hi mah hi. Ahi zongin “nate susia lo-in limtak kemcing dingin” hong hilh hi (Pian. 2:15).\nNeih le lamh kepna tawh kisai a kigen ciangin a masa-in sum le paai i ngaihsun hi. Ahi zongin Lai Siangtho sungah neihsa kem dingin a hong sawlna-ah a masa penin mihing ukna sungah hong kipia Pasian’ bawlsa nate, kim le paam nate a kem dingin thu hong kipia hi. Nihna-ah Adam le Eve in amau sung pan a khangkhia tate leh khangsawnte tawh leitung nate zangkhawm dingin thu kipia hi.\nNate kipiansakcil a kipan leitung in mihingte adingin nunna, hoihna, etlawmna tawh kidim hi. Adam le Eve in limtakin nate kemcing ding masuan kipia hi. Leitung in Topa aa hi (Late 24:1). Pasian hong piak piansak nate limtak a kemcing dingin hong kisawl hi. Siatna tawh kidim leitung nate hoih tak kemcing ding masuan lianpi nei i hi hi.\nKoi bangin tuhun siatna tawh kidim piansak nate kemcing cih thu na tel hiam? Tua thu in koi bangin nisim nuntak khuasaknazia hong huzaap hiam?\nA Kisia Leitung\nPasian in piansak na dangte tungah a piak loh Adam le Eve a piak khat in sia le pha khentel theihna hi. Amaute in singkung, lopa, ganhingte neih loh sia le pha khentel theihna nei uh hi. Pasian in mihing a piak sia le pha khentel theihna manpha takin ngaihsun ahih manin mihing in Pasian thumang lo ding teelzaw phial taleh siatna a teel zawkleh hong khaktan tuan lo hi. Itna leh deihteel theihna siksanin mihing in siatna hong teel zawk manin, Pasian in a bawlsa na khempeuh tankhia dingin Amah mah hong kipia hi. Vantungmite in zong sia le pha deihteel theihna nei uh hi. Tua hi-in hoihna tawh kidim Pasian’ bawlsa na khempeuh susia dingin Dawimangpa in mihing hong zang hi. Mihing in Pasian’ hoihna, Ama kicinna mihing in a muangmawh dingin Dawimangpa in gulpi tungtawnin kampau hi (Pian. 3: 1-5). Pasian in mihing tungah a piak khempeuh mihing in hawmthawhin huaihamna nei-in, amah leh amah kimuanna lungsim nei dingin Satan in zia-et hi.\nMihing in Satan’ khemna zui dingin khentatin a zuih ciangin Pasian tawh a kizopna kitat hi. Adam leh Eve in amaute a Piangsak Pa tawh a nuam kizopna, amaute adingin Pasian in a geelsak na khempeuh kisia hi (Pian. 3: 8-10). Nupa-te in guaktangin a om lam uh hong kiphawkin maizum uh hi. Amaute geel kikaal kizopna hong kisia hi. Tua banah piansak na khempeuh tawh a kizopna uh a ngei bang nawn lo hi.\nPian. 3: 16 – 19 sim in. Mihing leh piansak nate kizopna kikhelzia bang pulaak hiam?\nMawhna hangin Adam leh Eve, piansak nate khempeuh in siatna tawh kidim hi. Mawhna hangin leitung hoihna kisia-in mihing hi taleh piansak nate kisia hi. Eite hong Piansak Pa tawh i kigamla semsem hi. Mawhna in innkuan sung khat le khat kizopna, midangte tawh kizopna susia hi. Mawhna hangin kim le paam nate tawh kisai buai-na tuamtuam hong khang semsem hi. Mawhna in na khempeuh susia hi.\nTua bangin kisia dingin Pasian in leitung a piansak hi lo hi. Mawhna hangin hamsiatna a hong tun hangin mawhna suksiat khempeuh kibawl phat hun hong tung ding hi, cih kamciam tangtung ding i ngak hi. Mawhna hangin siatna, hamsatnate lakah nungta hi mah lehang Pasian’ bawlsa nate hoihna, a hong tung ding Pasian kamciamte muangin i nuntak ding kisam hi.\nMihing Khempeuh Innkuan Khat\nMawhna a om a kipan leitung in kisiatna lam manawh pah hi. Hazatna, kitelkhialhna, hehna hong omin unau masa-te kithahna hong piang hi. Pasian in Cain’ mawhna a pulaak takteh Cain in, “ Ka sanggampa a kem ka hiam?, ci-in dawng kik hi (Pian. 4:9). Pasian in Cain in a sanggampa kemcing ahihlam a thudot in pulaak hi.\nPau. 22: 2 sim in. Bang thu kipulaak hiam? Midangte tawh kizopna bang hong hilh hiam?\nI kimuhpih, i kim le paamah om mite in Pasian in Ama lim le meel tawh a bawl hi-in, kizopna gina kei taleh mihing khempeuh in kizopna nei innkuan khat bang hi. “Mihing khempeuh in Pasian piansak innkuan khat i hi hi. Mawhna hangin mihing khempeuh tungah siatna hong tung hi.” Ellen G. White, The Ministry of Healing, 345.\nI deih a, i deih kei zongin mihing khempeuh in kizopna nei i hih manin midangte tung hi taleh Pasian tungah a hong kipia nasep i nei hi (Matt. 22: 37 – 39). Pasian in eite hong Piangsak Pa hi, ci-in Lai Siangtho buppi in hong hilh hi. Gentehna-in Sabbath in Piangsak Pa phawk ding hong hilh hi (Pai. 20:11). Piangsak Pa bek mah bia dingin hong hilh hi (Mang. 14:7). Pasian in Piansak Pa ahih manin cimawh dongtung mite a kipan mi khempeuh itding hi.\nMihing khempeuh innkuan khat ahih theihna a hang in mi khempeuh kipatkhiatna in Pasian hi. Cimawh genthei mi a simmawhte in Piangsak Pa simmawh hi. Ahi zongin cimawh dongtuak mite a huh mi in Pasian zahtak hi (Pau. 14:31). Mi khempeuh i kizopna kician hi lo hiam? Pasian in eite hong Piangsak Pa hi, cih thu in i nuntakna khempeuh Pasian pia-in, Amah bek mah bia ding leh Ama na sem ding, itna nei dingin hong hilh hi. Itna nei-in huhna kisam mite huh ding khat veivei ciangin hamsa-in, huh thadah taleh eite khempeuh in “sanggampa kem” mite i hi hi.\nBang hangin Lai Siangtho buppi in Pasian in eite hong Piangsak Pa hi, ci-in pulaak tawntung hi ding hiam? Bang hangin hih in thupi-in, koi bangin mi tawh kizopna hong huzaap, sukha hiam?\nNgaihsutbeh Ding: Ellen G. White, “The Creation,” 44 – 51, in Patriarchs and Prophets.\n“Pasian in itna hi. A nunzia, a thukham in itna hi. A beisa-in itna a neih bangin hong tung ding hunah zong itna tawh kidim hi. Vanglian pen Pasian, a kiniamkhiat pen Pasian lampi in a tawntungin kip hi; Pasian in kikhel ngei lo hi. Ama sungah khuamial, zawngkhalna om lo hi. Piansak na khempeuh in mongnei lo itna pulaak hi. Vanglian Pasian in a bawlsa khempeuh tungah a kicing thupha hong pia hi.” Ellen G. White, Patriarchs and Prophets, 33.\n“Mihing in Topa piak thupha neihlelamh tungah citak uh hileh cimawh gilkial, puansilh ding nei lo mihing kuamah om lo ding hi. Pasian in a bawlsa nate kemcing dingin mihing hong sawl a, mihing ginatlohna, cihtak lohna hangin leitung in siatna, gimna tawh kidim hi. Leitung siatna, gimna, tuiduh, dangtaakna, gentheihna khempeuh Pasian ngawh ding hi lo hi. Mihing in kitangsap bang mah nei lo dingin Pasian in nate a piansaksa hi.” Ellen G. White, Welfare Ministry, 16.\n1. A tunga kigelh Ellen G.White pulaak thu ngaihsun in. Bang gen hiam? Atawpkhakna-ah zawnna, cimawhna kua tungah kinga, kua hang hi, ci hiam? Neihsa limtak zeeksiam, zatsiam ding kisam ahihlam hong hilh hi lo hiam?\n2. Mawhna hangin leitung in kum tul tampi sung kisiatna tawh kidim khin hi taleh, bangci bangin tuni dongin piansak nate in Pasian’ hoihna pulaak hiam? Midangte in piansak nate hoihna a muh nadingun Piangsak Pa Pasian a um eite in bangci bangin huh thei ding i hiam?\n3. Koi bangin neihsa kep leh zeksiamna na telthei hiam? Pasian’ thupiak ngah mi khat na hihna tawh kizui-in tu kaal sung thusinna tungtawnin neihsa kep leh zeksiamna na tel hiam?\n4. Mikhat i muh ciangin Pasian in Ama lim le meel suunin a piansak, a it ahihlam phawkthei hi lehang, tua nu, tua pa tawh i kizopna bangci bangin hong khel ding hiam?\nTomlakna: Pasian in a hoih, kicinna tawh kidim leitung bawl hi. Ama meel le lim suunin mihing hong piangsakin a bawlsa na khempeuh kem dingin mihing hong sawl hi. Mawhna in Pasian leh mihing kizopna sutat hi mah taleh piansak nate hoihna limtakin kem-in, mite tungah itna nei ding kisam hi. Tua hileh eite hong Piangsak Pa Pasian pahtawi, zahtak i hi ding hi.\nQuarter bup Lesson teng nasimbeh nopleh anuai alink ah!\nZokam Sabbath School Lesson, (Quarter 3, 2019)


url: =Thukhente 1 - Tedim Laisiangtho\tSelect Bible\nTedim Laisiangtho Thukhente 1\nTopa in, "Judah minamte kuanto masa ding uh hi. En un, amau' khutsungah tua leitang ka piazo hi," a ci hi.\nTua ciangin Judah minamte kuanto uh a, Topa in amaute' khutsungah Kanaan mite leh Perez mite a pia hi. Amaute in Bezek-ah tua mite tul sawm bang a zo uh hi.\nTua ciangin Hebron (Hebron pen a nidangin Kiriatharba)-ah a teng Kanaan mite a sim dingin Judah mite kuansuk uh a, amaute in Sheshai leh Ahiman leh Talmai a zo uh hi. 11\nTua ciangin Kaleb' naupa Kenaz' tapa Othniel in la a, amah in a zi dingin a tanu Aksah a pia pah hi.\nTuanu tawh a kiten' ciangin a pa kiang panin lo khat a ngetna ding a zi hahsawl hi. A zi zong a la tung panin kum a, Kaleb in ama kiangah, "Bang ut na hi hiam?" a ci hi.\nTua ciangin Moses' sungpate nam ahi Ken' suanlekhakte, Judah mite tawh nisuh khuapi panin Negeb gam Arad gei-a om Judah gamah paito uh a, tua lai munah tungin tua mite tawh a tengkhawm uh hi. 17\nTua ciangin Moses in a gensa bangin Kaleb tungah Hebron kipia a, tua sung panin amah in Anak' tapa thumte a hawlkhia hi.\nAhih hangin Benjamin mite in Jerusalem-ah a teng Jebus mite hawlkhia lo uh ahih manin tuni dongin Jebus mite pen Jerusalem-ah Benjamin mite tawh a tengkhawm uh hi. 22\nAmaute in thu kansim dingin Bethel-ah mi sawl uh hi. (Tua khuapi min pen a nidangin Luz ahi hi.) 24\nTua ciangin amah in khuapi sung lutna lampi amaute a lak hi. Amaute in namsau tawh tua khuapi mite vat uh a, ahih hangin tua mipa leh a innkuante suaktasak uh hi. 26\nManasseh mite in Bethshean leh a khuaneute-a teng mite, Taanak leh a khuaneute-a teng mite, Dor leh a khuaneute-a teng mite, Ibleam leh a khuaneute-a teng mite ahi a, Megiddo leh a khuaneute-a teng mite ahi zongin hawlkhialo uh ahih manin Kanaan gammite tua leitangah tenglai uh hi. 28\nEfraim mite in zong Gezer-ah a teng Kanaan mite hawlkhia lo uh ahih manin Gezer-ah amaute' lakah Kanaan mite a teng uh hi.\nZebulun minamte in Kitron-a teng mite ahi a, Nahalol-a teng mite ahi zongin hawlkhia lo a, Kanaan mite amaute lakah tengin aana tawh nasemte a suak uh hi. 31\nNaftali minamte in Bethshemesh-a tengte ahi a, Bethanath-a tengte ahi zongin hawlkhia loin, tua gama teng Kanaan mite lakah a teng uh hi. Ahi zongin Bethshemesh leh Bethanath-a teng mite pen amaute-a' dingin aana tawh na a sem mite a suak uh hi.\namor mite pen Harheres, Aijalon, leh Shaalbim-ah teng uh a, ahih hangin Josef minamte in amaute gawt semsem a, amaute pen aana tawh nasemte a suak uh hi. 36\nAmor mite' gamgi pen Akrabbim kahtohna, Sela leilu lam pan kipan hi. Parallelkjvyltjudsontedimnorsk


url: =Khasiangtho tawh maw? ~ Rev. Fr. Damian Dal :: ZOMI DAILY\nposted on 8 November 2014 at 12:28 pm Lomkholna: Article, DamianDal\nKhasiangtho tawh maw?\nChristu Topa hongsawl na mahbangin, Pa, Tapa le Khasiangtho ahi Tothum Pasian min tawh tuisawpna (Tuiphumna) angah mi in, Christu Topa sungah anungta mithak asuak ahihi. Tua thu hangin, Christian thuzui mi khat i cih in, Christu Topa deihna, lunggulhna leh Topa nuntakzia te ama nuntakna phungpi, ama nuntakna thagui asuaksak mi ahihi. Hi thu hangin Paul in, ‘eite Christu sungah ih om hi’ cih ahi a, ‘Christu in eite sungah hong omhi’ cih ahi zongin genbelh in nanei hi (cf. Col 1:27). Christu in eite sungah hongteng in, eite zong ama sungah nungta himah taseleng, dahna le haksat gentheihna in eite hong nusialo in, hong taisan lo a, eite leitungah i nuntakna in nuamna vive, maitai na vive tawh akidim nuntakna nahi lo hi. Paul mahmah zong nuam hun, dah hun, lungdam hun leh khitui luan hun te tawh naki dim hi. Hih thu hangin, Christian hihna, Jesu Topa i upna in leitung nuntakna sungah ci le sa phattuamna, leitung ah natna satna, dahna lungkhamna te tawh kipelhna cihthu ahi masa kei hi. Honggum Topa i upna in, leitung haksat gentheihna, buaina, dahna kahna thuak in, lungkhamin lamet bei a, i om hun ciangin, Topa in keitawh thuakkhawm hi – tua ahih manin hi leitung kagentheih thuakna te in amawkna hilo in, nikhat niciangin Topa in thaman hongpia dinghi cih thu upna pan i ngah theihtelna tawh thuakzawhna leh thuaksiam na ahihi.\nKhasiangtho in mihingte sungpan bangsem hiam? Khasiangtho in amasa pen in Pasian kammal thu man thutak hong theisak, hong umsak ahihi. Lamkhatpan in genleng, Khasiangtho in Topa thu ahi gupna thu i uptheihnang, i teltheihnang, i santheihnang in mihing te lungsim sungpan na asem ahihi. Amah in Pasian kammal ngaihsiamna, telsiamna, man zawhna, theihtheihna, nuntakpih zawhna leh nuntakpih theihna hongguan hi. Hih thu hangin, Khasiangtho tawh akidim mite in Pasian hong thupiakna leh ama kammal te tungah “Nadeih bangin keitungah piangta hen. Kei mahin nangma nasem nu kahihi” (Lk 1:38) ci in kiniam khiatna tawh Maria bangin nadawng uhhi.\nKhasiangtho in, Pasian kammal tungah ihnuntakna khempeuh ihpiak khiatzawh nangin, Topa deihbangin i nuntakzawh nangin eite lungsim sungpan in thagui hongguan in, hongma kaih ahih manin, Khasiangtho anei taktak te leh, tau Khasiangtho makaihna amuang taktak te bek in ‘Nadeih bangin keitungah piangta hen’ ci thei uhhi. Hih thu hangin, Jesu Topa’ Nu Maria in Khasiangtho asang, Khasiangtho angah mite khempeuh lakah Khasiangtho tawh, Khasiangtho sungah nuntakzia apicingpen in anuntakpih nu ahihna thu athak in hong phawksak hi. Tua ahih man in, Khasiangtho asangmi khatciat in, Maria nuntakzia leh Maria ii Pasian kammal tungah aki ngakzia te tungah zahtaak lo, thupi salo, pahtawi lo in omtheih lo uhhi.\nKhasiangtho in eite hoihna phatna, eite pilna, eite thupi’t na te hong theisak, hong pulak ahi kei hi. Mihingte mitmuh na-ah eite hong lamsang zong ahituan kei hi. Christian khangtaangthu i etkik ciangin, Khasiangtho tawh akidim te in akiniamkhiat pen mite na hiden uhhi. Leitung kitawikhai na te zangin amau te i etciangin, amau te i lapsang nading, thupi i sak nading bangmah i mu hetkei kha thei hi. Khasiangtho im mi lungsim hei in, Pasian mai ah i mawhna, iki cinlohna, i gitnat lohna leh i kilawmlohna hong phawksak in, mawhna pan kisikkikna lampi ah eite hongpai pih ahihi.\nTuhun tulai takin, Christian pawlkhat te in Khasiangtho in kei hongsawl ci in ahizongin, Khasiangtho kasang ci in ahizongin, gen in lungdamko in tetti pang uhhi. Ahi zongin, apasal, azi ata te tungah mawhmaisak ding, kilemnang hanciamding phawk khalo thei uhhi. Khasiangtho in mi mawhna hongtheisak pilna hongpia hilo in, eimawhna hong phawksak hehpihna hongpia ahizaw hi. Tuhun mi pawlkhatte in ahih leh, Khasiangtho kangahhi, Khasiangtho kasanghi ihci tei ahi zongin, ei mawhna, eikhialhna mulo in, mimawhna mikhialhna, pasal hoihlohna, zi hoihlohna te bek a muthei, Upna kibanglo liangko kikim lo cih thu, thu meilet in nei in, kilemna hanciam ding sangin pasal te zite, teeknu teekpa, mo nu cihte tawh annkuang na ngawn a uumkhawm nuamlo, a uumkhawm zolo Khasiangtho kangah hi aci Christian ki omthei hi. Khasiangtho in ei le ei kitel na, kiniamkhiatna, lungduaina, migitna, natna satna leh haksatna te ah thuakzawhna, Pasian deihna banga nuntak zawhna hongpia hina pi in, tuhun Christian pawlkhat te ngah khasiangtho in Laisiangtho sunga akigelh Khasiangtho tawh hongki lehbulh nathu aphawkhuai thu khat ahihi.\nMikhatin Khasiangtho ngahmaw ngahlo cih ihtheihna dingin, Laisiangtho sunga Khasiangtho tawh akidim, Khasiangtho tawh anungta mite nuntakzia tawh etkak in khentel ding kisam pha mahmahta hi. Laisiangtho sungah Khasiangtho tawh akidim, Khasiangtho tawh anungta mi in, amasa pen in Maria i muding hi. Maria kiniamkhiatna, siangtho na, migitna, Pasianthu aman na te tawh aki keelki nuntakna anei mi in, Khasiangtho kangah hi ci leh tua minu tua mipa nuntakna pen ‘Khasiangtho tawh maw?’ ci a, lungngaih phat mahmah ding ahihi.\nPrevious: ZAM Thupuak :: 09 November 2014\nNext: Ka phuutkhaak thu nihna ~ Lengtong Pauno


url: =Breaking & news update: Russia – Ukraine (April 02, 2022) :: ZOMI DAILY\nBreaking & news update: Russia – Ukraine (April 02, 2022)\nposted on 4 April 2022 at 2:54 pm Lomkholna: News, Thomasmung, World\n1. Ukraine te Capital ahi Kyiv khuapi ngei teng pan Russia galkap te paikhia in pusuak khia ta uh aa, Kyiv region khempeuh Russia buluh te khut sung pan suakta ta hi ci in Ukraine’s Deputy Defense Minister Hanna Maliar in tuni taangko khia hi. Mrs. Hanna genkhiatna ah Ukraine khua te ahi Bucha, Irpin, Hostomel leh Kyiv khua teng Russia buluh te khut sung pan kihonkhia zo ta hi ci in ama Facebook pan taangko khia hi.\n2. Russia buluh te Ukraine Khuapi Kyiv pan apaikhiat zawh uh ciang Eastern Ukraine lam aaom Russia minam te tenna Donbas leh Luhansk region lam manawh in kuan to kik hi ci uh hi. Russia buluh ten Ukraine Eastern lam aa state pawlkhat May kha sungin lak sawm ve ve uh ci uh hi.\n3. Nung deuh in Russia ten abuluh uh Chernobyl Nuclear power plant pi pen Ukraine galkap ten la kik zo uh aa, Ukraine Flag suang kik zo ta uh hi ci in CNN in report na nei hi. Abup pi in en kik leng Russia galkap te tampi si in galvan tampi sum ta uh aa, expert pawl khat in belh Russia-Ukraine kidona ah Russia ten lelh to to uh in Ukraine mipi ten gualzawhna ngah uh hi ci uh hi. Ahi zongin Ukraine gam mun khempeuh Russia te suksiatna hangin kisia mangta ahi hi.\n4. US Kumpi in Ukraine te $300 million man galvan te huh leu leu uh aa, tualak ah amanpha leh technology asang mahmah Switchblade suicide drones, Anti-drone systems, Armored vehicles, Night-vision equipment, Thau tuamtuam leh Ammunition te tampi kihel hi. Tuni ciang dong US ten Ukraine galvan aading huhna 2.3 billion piakhia ta uh hi.\n5. Zanni April 1 ni in Ukraine Helicopters ten Russia gam sung aaom Datsi/Diesel koihna fuel depot pi kap kham uh aa, meikang mang hi ci in Russia Ministry of Defense in taangko khia uh hi. Russia buluhna apian zawh Ukraine galkap ten Russia gam sung asim kikna akhat veina hi ci uh hi.\n6. US kumpi in Soviet-era hun lai aa akibawl Soviet-era T-72 Tanks tampi Ukraine te kiang puak in pia ding uh ci in US thu nei lam ten genkhia uh hi. Hih Tanks te pen NATO gamte ii territories (gam) te pan kipuak phei ding aa, tu nipi sung kipuak pah ding hi ci uh hi.\nMore: Russia & Ukraine Update: Russia galkap asi aliam 40,000 val ta\n*** MAL ii Pupi Russia te zong gal hong lelh to to ta uh in min hong sia tek tek aa, asawt lo in Kawlgam ah zong Mipi ten hong zo to to in MAL pi in gal hong lelh ding kilunggulh mahmah hi..**** Ref: CNN news Thomas On Sian Mung (Thomas Mung Guite) Washington D.C\nPrevious: Mihing’ vai khempeuh\nNext: U.S Breaking News: Ketanji Brown Jackson pen Supreme Court Justice dingin kikipsak ta\nHow about living together before marriage ~ Dr. Ngul Khan Pau\nTep leh Muam hoihlohna ~ Pau Tun Thang\nZAM Thupuak :: 28 June 2015


url: =USA, Charlotte pan Pa Gin Khan Khual (Ciingpikot, Suante) in hongnusia :: ZOMI DAILY\nUSA, Charlotte pan Pa Gin Khan Khual (Ciingpikot, Suante) in hongnusia\nposted on 10 March 2021 at 8:36 am Lomkholna: Dahpihna, News, ZIUSA, Zomi\nMangpha Pa Gin Khan Khual (Kum 56) Suante Beh: Ciingpikot khuami Charlotte, NC aa ateng Pa Gin Khan Khual in abeisa March 6, 2021 in pumzaw damlohna tawh hongnusia chih thu izak man in ZIUSA kipawlna mintawh dahpihna i pulak hi.\nPa Khual pen Zomi te kipawlkhopna Zomi Innkuan Charlotte ah member khat leh ZIUSA Genvai member honglut ni 1/2/2014 pan active member khat ahih manin thumeilet bylaw zuiin (100%) Death Benefit $15000 kipiakhia dinga paakkual $150 man khattawh zong mangpha khakna kinei ding hi.\nPa Khual luanghawm tawh anunungpen hunzatkhop ding hong tungding Tuesday March 9, 2021 in (City Harvest Mission Church) makaihna tawh, 1:00pm in Funeral Service bawl khit ciang Rev.Thang Lian Khup in han ah vuina ding hi.\nPa Khual hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi – Zomi Innkuan USA, Inc.)\nPrevious: UN Galkapte Rwanda gam leh Kawlgam\nNext: $1400 Third Stimulus Payment vai update\nFlorida pan Thupuak (06 Oct 2015)\nComputer leh Khuttawi Phone zatdan kidawm ni\nNokia 8 Smartphone te Malaysia gamsung tungta, RM2299\nPu Gin Kam Lian ~ Banghang in Zomi Party tawh ki tuamdin hiam?\nLai Siangtho leh Apocripha laibu te thu\nDimno’ Nu laikhak – 10\nZomi Nam Ni : Alang lampan etna ~ Rev. Gin Khan Nang\nZomi te’n Zogam ah thu ih neihlohna\nBuilding a nation – Death of a nation and the lessons for us ~ Dr. Ngul Khan Pau\nMissionary leh Hunbit nasem ~ Dr. Do Suan Mung


url: =ZIUSA pan KHUADO Thupha puakna :: ZOMI DAILY\nposted on 10 October 2017 at 12:14 pm Lomkholna: Khuado, News, ZIUSA, Zomi\nKHUADO Thupha puakna :: Dear kong it, Zomi pi leh pu, nu leh pa, u leh nau, lawm leh gual khempeuh aw,\nNa vekpi un KHUADO thupha ci-in na khuttaklam tek uh konglen hi. leitung minam tuamtuamte sungah Zomite zong minam lian khat ihihna, ngeina hoih, ngeina kip anei minam picing ihihna ong lakkhia pen tutunga ibawlding i Khuado zong khat in kihel ahihi. i KHUADO pen bang huna kipana kibawl cih laitawh ciaptehna a omlianloh hangin Zomi thu a kan i mipilte in tum akum 600 laipekpana kibawlkhindingin upmawhna nei uhhi.\nKHUADO cih akhiatna pen ahuampi-in a gending hileng i pu i pate in KHUA a cih uhciangin mittawh i muhtheihloh ei phattuam nadinga ongbawl, ongsiam i Pasiante leh ei ong bawlsiathei dawi gilo, kau gilote a gennopna uh na hihi. Do cihciangin ei hoih nadinga ongbawl i Pasiante zindona, lengla dona hun ahihkeileh ei ong susiathei dawi gilo, kau gilote nawhkhiatna, dokhiatna hun cihbangin i pu i pa te in Pilvaang takin KHUADO cih kammal nazang uhhi. Hih i Khuado pen a tom in Pasian tungah lungdamkohna leh Dawite hawlkhiat huna kizang ahihmanin tuhun i Christian ngeina tawh ki tukalh hetlo in ki belpawl, ki unau mahmah zaw ahihna kimu thei hi.\nZomite sungah hih ih KHUADO zah a, lung ki hualtaka ih neih, ibawlkhop adang omlo ding hi. Zomiten KHUADO ih neih tawh a kisunpian in I gamvengte ahi vaite in “Diwali Puja” a cih uh Khuai meivak pawi leh kawlte in “Mithuun Puai’ meivak pawite zong ei KHUADO tawh a hun leh a zia ki bang pian himah leh i bawlna ahang, i deihna kibang hetlo hi. tuhunciangin Zomi langpang pawlkhat in KHUADO cih min suphiatnuam in tuataang in khaithak nekpawi (Harvest Festival) cihbangin ong laihsaknuamzong om ahihmanin Zomite i pilvan mahmahding kisam hi. ataktakin hih i KHUADO pen Zomi hing a kicilo mi namdangte ong neihpih vetloh atuam vilvel a ineih ngeina khat ahihi. atuam khatin genleng hih i KHUADO pen Zomite adingin the Seal of Zomi People cihtheih zong ahihi.\nTua ahihmanin tuipi galkai Zomi khempeuh in hih i Zongeina Khuado pen i ngeinatawh a kituak pen ding leh i hihtheihna sangpen, a hoihtheipen, a kilawmthei pen, a nopci theipen a i bawlkimciat nadingin Zomi Innkuan USA kipawlna mintawh ong hanthawn leh KHUADO thupha kongpuak uhhi.\nPrevious: Dr. Henry C. Lee ih cih kuahiam? ~ NK Khanno\nNext: USA, Texas sanginn khatah sangnaupang khatin palik khat kaplum


url: =Kawlgam Taunggyi meivakpawi ah mi 14 liam :: ZOMI DAILY\nposted on 3 November 2014 at 9:34 am Lomkholna: Myanmar, News, Sawltak\nKawlgam ah meivakpawi akici “Tasaungtai” pawi hongtunciang in adiakdiak in Shan State aom Taunggyi khua ah nopcitak in kumsim ki bawlden hi. Tukumzong Taunggyi khua ah Fire Balloon Festival nasiatakmah in ki bawlzel a, ahi zongin ani nihna hongtun ciangin Accident khat hongpiang hi. Vandawn ah akhahtoh uh Fire Balloon meibawm pen kiasuakkik mawk a, mi 14 bang mei in kanggawp in liamgawp uh cih kumpi thunei te’n genkhia uhhi.\nAkiasukkik Fire Balloon pen “Khun Tan Mee” ci’n aminvawh khat uh hi a, vandawn ah pi 100 khawng akahtoh khitciang in kuanggawp in, lei ah kiasukkik hi.\nAnuai ah a en in aom dimdem mihonpilak ah tusukmawk ahih manin mi 14 in aliamlawh ahihi. Aliamte pen pasal 10 leh numei 4 hi a, Sao San Tun Hospital ah kipuak in akikhoi laitak ahihi. Aliamlak pan pasal 2 leh numei 1 pen liamphadiak a, thuaklah mahmah uh cihi.\nHih Fire Balloon pen vandawn ah akahtohzawh nading leh alensuaksuakzawh nading in asung ah datsi namkhat leh thavui namkhat akikoih ahih manin lauhuai mahmah hi. Kumsim in Taunggyi Fire Balloon Festival aki bawlden hi a, Accident pen omthei zelzel hi.\nTukum Fire Balloon Festival pen October 30 nipan in November 06 nidong aki bawlding ahihi. Hihbang in Fire Balloon akidemna ah nam 3 in khen uhhi. Tuate pen sunhunsung akidem ganhinglim atuang Balloon, zanhunciang akidem “Nay Mee Kyi” akici Night Fireworks Balloon leh “Sein Nar Pan” akici Diamon Earpiece te ahihi. ZD Sawltak\nNext: South Korean President Kawlgam hawhding


url: =Christian ngam America « Nikonghong\nHome » Biakna » Christian ngam America\nChristian ngam America\nTu hun American te Pathian thu um tawm mama zo, Biakinn te pai leang khangham bebek ki mu ci in ki nasia son mama hi. Ahihang Gallup poll te ii son bang hi le, US ngammi 10 ah 7 sia biakna lamsang ah hat mama lai ahibuale zong kin vawt mama (moderate) ci hi. Ahihang protestant sung pan sia nidangza haat nawn ngawl aa, hong piang thak min nei ngawl pawlpi tuatuam te ah pawlpi mi tam vaial ci hi.\nCitizen theampo ii zakhen 69% sia biakna sang ah kin mama, ahibuale haat mama hi ci hi. Tasia sung pan zakhen 40% sia haat mama aa, Pathian thu sung nuntakna sia keima atu athupi mama thu khat hi ci in saang hi. Gallup poll te na, Jan 2, 2012 pan Nov 30, 2012 sung mihing 320,000 tung a upna le a saanna a dokna pan aki mu thu ahi hi.\nGod is Alive and Well: The Future of Religion in America ci laibu sung aki at bang ahile:\nAmerican ngammi te sia kum 23 aphak laitak biakna akin ngawl bel hun hi aa, kum 80 aphak laitak biakna sang ahaat bel hun hi.\nAmerican numei te sia pa te sang biakna sang haat zaw hi.\nMivom (African) te sia adang te sang biakna sang haat zaw hi.\nMississippi, Alabama, Louisiana le thangsang state te in biakna haat zaw hi.\nPawlpi in son tu hi leang Mormon te sia biakna sang ah haat bel hi.\nSaksang bel kiu 2 ah om state tea hi, Vermont, New Hampshire, Maine, Oregon, Washington le Alaska te ah a teang te sung ah biakna haat ngawl kin ngawl bel hi.\nPilna niam nei te le a zawng te sung ah biakna haat ngawl zaw aa, pilna sang nei le sum nei zaw te sung ah biakna haat zaw hi.\nRepubican te in Democrat te sang biakna sang haat zaw aa, biakinn zong manman ka zaw hi.\nAhihang mivom te sia biakna sang ah ahaat bel hi napi, democrat sung ah atam zaw kihel hi.\nTapidaw thu um mi tawm mama zo ki ci ahihang, 2012 sung ngam mi te tung ah thu dokna vawt kakoaina bang hi le, zakhen 77% na Christian ka hi ci ahikom USA sia Tapidaw ngam hi nginge hi. Tua zakhen 77% sung ah Protestant, Catholic, pawlpi dang pawl khat le Mormon te zong kihel hi.\nMai sang thu sia ki sonkhol thei ngawl himakale, “God Is Alive and Well” sung ah biakna sia American te na thupi sa vaial zaw tu ci in a mu kholna at hi. Banghangziam cile, tupan kipan kum 20 sung bang kum 65 tungsia khangham tam vaial tu aa, tua te in, biakna kin mama tu, tua hang hi, ci in at hi.\nNumei te in pa te sang biakna sang akin zawk, ahaat zawkna thu sia, pawlpi lian mama ahi Catholics le Southern Baptist sung ah numei thiampi/saya zangh ngawl, suak thei ngawl ahikom hi. Hi thu taw kisai acing dildel in a sim nuam po anuai website ah ki sim thei hi.\nBy thawngno in Biakna, USA on December 4, 2012 .\n← Obama Kawl ngam haw\tSya Laangpu, SRBA pan laithak khat →\nTha nga cip khi hi .


url: =Zo Phualva Vol 09, Issue 01: Lungsim Zatui 1 - Zomi Adventist Innkuan\nKum 9 a pha Braun pen London khuapi tawh kigamla lo khuano khat ah teng hi. Braun nu le pa in Pasian om cih zong a um selo te ahi uh hi. Himah leh, a nuntak sung khatvei beek biakinn a tun ding kilawmsa uh ahih manin akilawm puan silhsak in biakinn ah a paipih na dingin a kemnu kiang gen uh hi.\nTua nipi ni in aa thugenpa in singlamteh tungah kikhai Mipa thu gen hi. Sikkilh te in thupha tampi a bawlna, mi tampi te ahuhna khut-te kilh aa kikeek in si a luanna, linghiam-te tawh kibawl lukhu in dikna meel a langsak a tangtang tunga a luvun te sukeek aa amaitang ah sisan a taak keuhkeuhna, a pangpi tei tawh kisun in sisan le tui a luankhiatna te gen hi. Mipa’ mit ah dahna leh thuaksiatna lianpi kilang aa, amah a bawlsiate aa dingin itna le dahna kammal kigawm khawm in “Pa aw, amaute in bang hih uh cih theilo uh ahih manun a mawhna uh na maisak in” ci aa a thungetna te gen hi.\nThugenpa thugen laitak in, Braun in kap kauhkauh kawmsa in, “Mikhat peuh bang lo khat hih lo ding maw? Kikhawm mipite dingto in tua singlamteh tungah kikhai Mipa lakhia lo ding maw?” ci in a gen kawm in kikhawm mipi te a et leh mipi te lungnuam phamawhsak neih tuak hetlo aa tu dimdiam a muh teh lamdang sa mahmah hi. Amah acingnu kiangah, “Hih mite a bangci uh hiam, bang hangin singlamteh tunga kikhai Mipa hotkhiat ding ngaihsun lo uh hiam” ci in a dot ciangin, Braun liangko zut kawmin, “Braun, Braun, kap nawn kei oo. Hih pen tangthu hi lel hi. Na lung himawh sak kei in. Lungnuam takin tangthu ngai lel in. Inn i tun ciangin hih tangthu mangngilh pah lel ni teh” ci in a cingnu in gen hi.\nSinglamteh thu in nang’ adingin tangthu mawkmawk hi lel hiam? A zaknop dinga kigen tangthu khat bang hi lel hiam? Na saksak ngei zel la khat hi lel hiam? Na thungetna sungah na hel theih zel thukhat hi lel hiam? Thugenna te ah na zak zelzel thu khat a hi lel hiam? Singlamteh thu na zak ciangin na bangci thuak hiam? Na mawhna leh kicinlohnate hong phawk sak hiam? Dahna leh lungnehno in na khi a luang ngei hiam?\nSee also Nungzuipite leh Nikhatni\nTedim Labu (ZBC) No. 118 ah:\nKei hong Honpa a si luangin, ka Kumpi hong si maw! Tangtel bang bek keimah ading, a luting hong zangh maw!\nKeima gitlohnate hangin, singlamteh tung tau maw! Lamdang hehpihna le itna, bang tawh the thei ding maw!\nKei zong singlamteh ka muh ciang, zum in ka kiseel diam! Lungdamna tawh lung nehno in, ka khi ka luang sak diam!\nAhihhang khitui takna in, itna lohna khin zo kei. Topa ka pumpi kong pia hi, hih kan’ ka hih thei kei.\nHih la na sak ciangin, na khitui a luang ngei hiam?\nIsaiah 53:5-7: Ahi hangin eite tatsiatna hangin amah kisunlet a, i tatkhialh nate hangin amah kisatnim hi; eite in lungnopna i ngah nadingin amah in dan thuaka, ama liammate hangin eite i dam hi. Eite khempeuh tuu bangin lam i pial khin a, eima utna ciatah i pial hi; TOPA in eite khempeuh mawhna ama tungah a suan hi. Amah kinengniamin kihingimsak napi a kam a kek kei hi; a kigo ding tuu bangin amah kipaipih a, a mul metpa mai-ah a ham lo tuu bangin a kam a kek kei hi.\nTangthu gelh: Mark Finley\nTangthu lakna: Signs of the Times (August, 1996)\nRef: Dr Kham Khan Khai\nNumeite in mai ih phiat khit ciangin a ki khingsak sa buhtui pen pattawh la-in maitangteng nuh lehang ki zepna ahi Toner bang mahin mai hong nosuah sak thei hi. Buhtui sungah Inositol a ki ci Vitamin (B) nam khat ki hel ahih manin guaina zekai sak bekthamlo sisan paidaan hong hoihsak hi. Maitang aa khua-ul pusuakna a vanggolte neusak tuamin mai hong ngo sak thei hi.\nSee also Zo Phualva Thupuak: Volume 1, Issue 1: Naupangte Muanna\nTua ban ah maitangah tuidat ki cingsak hi. Antioxidant zong ki hel ahih manin hong moisuah sak hi. Nisa katna pan hong dal thei aa nikat na hangin apiang thei maivomna te omnawnlo hi.\nSam na sawp khit ciangin a ki khingsak sa buhtui tawm nuh in. Hun sawtlo minutes 15 kiim khit ciang tui tawh buakkhia kik in. Tua bangin na sam sawp sim in hih den lecin buhtui lak ah a kihel Protein dat in na sammal te hong tangsak bekthamlo in samka cih bang omnawnlo ding hi.\nVun damlohna, vun taakna cih bang te zong damsak thei hi. Vun bawkte, vun damlohna khat peuhpeuh anei te in nisim in minutes (15) kiim ta buhtui nuh lecin 20% bang damsak thei hi ci-in Brussels University ten a kantel na uh pan na mukhia uh hi.\nLia Vung Hau Lun (B. NSc), Mikim Cidam Nading, pp. 41,42.\nNGAKLAH KEI IN\nIh thungetna leh ih lam-etnate hong tangtun pahpah loh ciang in ki ngaklah thei mahmah hi. LST sung en leng Pasian’ nasep zia pawlkhatte bang ngaklah huai peuhmah hi. Ahizong in hoihtak lungngai leng Pasian in deihna khat na nei kiukiau leh kilawm hi.\nSee also Global Mission Late ~ VC Mang\n– Abraham kum 99 aphak dong Pasian in Abraham in akhantawn athunget alunggulhnate dawng tuan hetlo in ta pia hiaulo mawk hi. Abraham in ci leh sa tawh ahih theihna abei dong angak nahi mawk hi.\nAbraham’ khanggui en leng apu apate tuadan a tanei theilo om hetlo uh hi. Ta neih huai mahmah hi. Ahi zong ataneih theih hun in nei himawk leh Pasian’ piak ahih lam kilangh nawnlo ding hi. Ama’ hih theih nawnloh dong Pasian in ngak hileh kilawm hi.\n– Israelte’ kiang ah Pasian in “Lampi a na nek ding uh kiging khol un” cilo mawk hi. Sehnel gam tungin acihmawh peetmah tak uh ciang bek in Pasian in nasem pan a, tua hun tak teh bel an bang huan zong kulse lo in aminsa in khiat ziahziah lel hi.\n– Daniel humpi khuk sung akiatsuk peetmah dong Pasian in khahzan mawk hi. Lam-et abei taktak ciang Pasian in nasem pan in humpite’ kam na humsak hi.\nTampi omlai in cia\nIh gennop bulpi bel ih thungetna khawng ih ngah pahpah loh teh Pasian in gennop hilhnop khat hong nei nahi gige thei hi. Lungduai tak a ngak ngiungeu akul hun om thei hi. Hong theihsak hong sinsak nop pawlkhat a om na hi thei hi.\n“Ngak in thuak in thuumlo in ngak in” cih la mah khat veivei lungngaih zel ding nahi hi.\nHabakkuk 2:3b “A tung hak tawh a kibang kha ahi zongin ngak keikai in. Ka seh hun a cin’ ciangin hong tung takpi ding a, hong zekai lua nawn lo ding hi”.\nZo Phualva Thupuak – Volume 09, Issue 01 by DavidLian on Scribd\nTags: Dr Kham Khan Khai, Hau Lun, Thangboi, Zo Phualva Thupuak\nPrev post ZSS Lesson 1: NUNTAK ZIA\nNext post VOKSA NEKNA TAWH VANGAM A KITAN DIAM?


url: =Zahmawh Video bekbek a encipden pasalno khat apa’n akhut tankhiatsak :: ZOMI DAILY\nposted on 8 March 2018 at 11:18 pm Lomkholna: India, News, Sawltak, World\nIndia gamsung ah sasemsem “Butcher” nasep asem khatin atapa khut tankhiatsak cih Straits Times pan kiza hi. India, Hyderabad ah Monday (March 5) ni in thupiang kici a, atapa pen zahmawh video “Pornography” vive enden ahih manin, apazong aheh suaklua mahmah in akhut atansak ciliang hi.\nLocal Media te genkhiatna ah tua sasempa ii amin pen Mohammed Qayyum Qureshi ci uh a, kum 45 aphakhin khat ahihi. Akhut atansak atapa ii aminpen Mohammad Khalid Qureshi kici hi.\nAtapa pen kum 19 aphakhin khat hi a, zahmawhvai Porn Movide lim etlua, kidekzolo liangin encipden ahih manin, apazong aheh suaklua mahmah in sasemna ah azat Butcher’s Knife kici temtapi tawh atapa khut tankhiatsak cimiau mawk hi.\nAtapa pen Local Cable Television Operator nasep asemkhat hi a, nungdiak in Smartphone khat leithak cihi. Tua Smartphone aleizawh, Phone sungpanin Movie tuamtuamleh Pornography bekbek encipden hi ci’n Hindustan Times te’nzong genkhia hi.\nTuabang in atapa in Porn Film bekbek a etcipdetlam nung Sunday ni in apa in theikhiapan hi. Tuaciangin atapa ii a Mobile Phone zatpen laksak in kepcip saksawm hi.\nAhi zongin atapa in a phone alaksak ciangin phalo bekthamlo, apa ii akhut pehsak in, tuakhit ciangin innpan in paikhia cihi. Tuazan inn ah aciah kikciang inzong apa deihlohpen thudonlo in Video bekbekmah encipden hi.\nAzingciang in tuate pata pen kitawnggawp in, ki kamnial dikdek uhhi. Tuaciangin apa zong hehmahmah a, sasemna temtapi khat alak khitciangin atapa ii akhut ataklam tankhiatsak cimawk hi. Akhutme cihzong hilo in, akhutngawng panin tankhiatsak liuleu cimawk hi.\nMore: Thai gamsung ah pasal te zahmawh ango, akang dingin kibawl sakthei cih mithang mahmah\nTuakhit ciangin atapa pen Chaitanyapuri aom zato ah kipuak in, apapen amahleh amah Pahadishareef Police Station ah ki ap, kimansak cihthu kiza hi. Sawltak #zomidaily\nPrevious: Thailand gamsung ah akizang sum tungah kumpithak ii alim tawh kilaihding\nNext: Motorcycle tuankawm in alaamlaam khat kiman, Video kithehzak